Edizzjoni Provviżorja
SENTENZA TAL-QORTI ĠENERALI (It-Tielet Awla, komposta minn ħames Imħallfin)
21 ta’ Jannar 2026 (*)
“Kompetizzjoni – Akkordji – Swieq tal-bijoetanol u tal-etanol – Deċiżjoni li tikkonstata ksur tal-Artikolu 101 TFUE u tal-Artikolu 53 tal-Ftehim ŻEE – Proċedura ‘ibrida’ mifruxa – Preżunzjoni ta’ innoċenza – Imparzjalità”
Fil-Kawża T‑93/24,
Lantmännen ek för, stabbilita fi Stokkolma (l-Isvezja),
Lantmännen Biorefineries AB, stabbilita f’Norrköping (l-Isvezja),
irrappreżentati minn R. Bachour, S. Perván Lindeborg, M. Nicolin, avukati, u A. Van Cauwelaert, solicitor,
rikorrenti,
vs
Il-Kummissjoni Ewropea, irrappreżentata minn T. Baumé u P. Berghe, bħala aġenti,
konvenuta,
IL-QORTI ĠENERALI (It-Tielet Awla, komposta minn ħames Imħallfin),
komposta, matul id-deliberazzjonijiet, minn P. Škvařilová-Pelzl, Presidenta, I. Nõmm, G. Steinfatt, D. Kukovec (Relatur) u R. Meyer, Imħallfin,
Reġistratur: M. Zwozdziak-Carbonne, Amministratriċi,
wara li rat il-fażi bil-miktub tal-proċedura,
wara s-seduta tad‑9 ta’ Lulju 2025,
tagħti l-preżenti
Sentenza
1        Permezz tar-rikors tagħhom ibbażat fuq l-Artikolu 263 TFUE, ir-rikorrenti, Lantmännen ek för u Lantmännen Biorefineries AB, jitolbu lill-Qorti Ġenerali tannulla d-Deċiżjoni tal-Kummissjoni Ewropea C(2023) 8320 final tas‑7 ta’ Diċembru 2023 dwar proċedura għall-applikazzjoni tal-Artikolu 101 TFUE u tal-Artikolu 53 tal-Ftehim ŻEE (Każ AT.40054 – Ethanol Benchmarks) (iktar ’il quddiem id-“Deċiżjoni kkontestata”). Fid-Deċiżjoni kkontestata, il-Kummissjoni kkonstatat li r-rikorrenti kienu kisru l-imsemmija dispożizzjonijiet billi ħadu sehem fi ksur uniku u kontinwu li kellu l-għan li jinfluwenza b’mod ikkoordinat il-mekkaniżmu ta’ formazzjoni tal-prezzijiet bl-ingrossa fis-suq Ewropew tal-etanol, liema deċiżjoni ġiet adottata fil-kuntest ta’ proċedura “ibrida” mifruxa li tikkonsisti fl-adozzjoni, inizjalment, ta’ deċiżjoni ta’ tranżazzjoni u, sussegwentement, ta’ deċiżjoni li ttemm il-proċedura ordinarja.
Il-fatti li wasslu għall-kawża
2        Lantmännen ek för hija l-kumpannija parent ta’ Lantmännen Biorefineries, fejn din tal-aħħar tiddedika l-attività kummerċjali tagħha għall-produzzjoni u l-kummerċjalizzazzjoni tal-etanol. L-etanol jiġi prodott jew bis-sinteżi tal-ilma u tal-etilen jew minn materja prima riġenerattiva bħaz-zokkor, ċerti ċereali, il-lamtu jew iċ-ċelluloża bil-bijomassa. L-etanol jintuża jew bħala addittiv fil-produzzjoni tal-fjuwils fossili jew bħala ingredjent tradizzjonali fil-produzzjoni tax-xorb u fil-manifattura ta’ prodotti farmaċewtiċi, kimiċi u kożmetiċi.
3        Fis‑7 ta’ Diċembru 2015, il-Kummissjoni fetħet proċedura ta’ investigazzjoni sabiex tadotta deċiżjoni skont il-Kapitolu III tar-Regolament (KE) Nru 1/2003 tas‑16 Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli [101 u 102 TFUE] (ĠU Edizzjoni Speċjali bil-Malti, Kapitolu 8, Vol. 2, p. 205). Din il-proċedura kellha l-għan li tiddetermina jekk ir-rikorrenti, flimkien ma’ Alcogroup S.A., Alcodis S.A. (iktar ’il quddiem, meħuda flimkien, “Alcogroup”) u Abengoa, kinux immanipulaw b’mod ikkoordinat il-kalkolu tal-indiċi ta’ referenza tal-prezzijiet imfassla u ppubblikati minn S&P Global Platts.
4        F’Mejju 2016, ir-rikorrenti, Abengoa u Alcogroup (iktar ’il quddiem, meħuda flimkien, il-“partijiet fl-investigazzjoni”), urew l-interess tagħhom li jieħdu sehem f’diskussjonijiet bl-għan li jaslu għal riżolviment. Il-laqgħat tal-Kummissjoni mal-partijiet fl-investigazzjoni sabiex jintlaħaq ftehim permezz ta’ riżolviment seħħew bejn Ġunju 2016 u Ġunju 2017. Matul dawn il-laqgħat, il-Kummissjoni informat lill-partijiet fl-investigazzjoni dwar l-oġġezzjonijiet li kien fi ħsiebha tqajjem fil-konfront tagħhom u kkomunikatilhom il-provi prinċipali fil-fajl li kien fi ħsiebha tinvoka biex issostni dawn l-oġġezzjonijiet.
5        F’Ġunju 2017, il-Kummissjoni kkomunikat lill-partijiet fl-investigazzjoni l-firxa tal-multi probabbli fis-sens tal-punt (d) tal-ewwel subparagrafu tal-Artikolu 10a(2) tar-Regolament tal-Kummissjoni (KE) Nru 773/2004 tas‑7 ta’ April 2004 dwar it-tmexxija ta’ proċeduri mill-Kummissjoni skond l-Artikol[i 101 u 102 TFUE] (ĠU Edizzjoni Speċjali bil-Malti, Kapitolu 8, Vol. 3, p. 81).
6        Abengoa u Alcogroup irrifjutaw li jaċċettaw l-ammont massimu tal-multa prevista fil-firxa tal-multi probabbli. Konsegwentement, il-proċedura ordinarja tkompliet fir-rigward tagħhom f’April 2018.
7        Ir-rikorrenti, li kienu ġew informati minn qabel bit-tkomplija tal-proċedura ordinarja fir-rigward ta’ Abengoa u ta’ Alcogroup, ikkonfermaw, f’Marzu 2018, li huma kienu disposti li jaċċettaw l-ammont massimu tal-multa u li jressqu talba formali ta’ riżolviment.
8        Fis‑16 ta’ Lulju 2018, ir-rikorrenti ppreżentaw proposta ta’ riżolviment lill-Kummissjoni.
9        Fl‑24 ta’ Lulju 2018, il-Kummissjoni adottat, fil-kuntest tal-proċedura ordinarja, dikjarazzjoni tal-oġġezzjonijiet li hija bagħtet lil Abengoa u lil Alcogroup. Dawn ippreżentaw l-osservazzjonijiet tagħhom dwar l-imsemmija dikjarazzjoni u pparteċipaw, f’Jannar 2020, f’seduta f’dan ir-rigward.
10      Fit‑2 ta’ Marzu 2021, il-Kummissjoni bagħtet lil Abengoa u lil Alcogroup ittra ta’ espożizzjoni tal-fatti li tissostanzja l-oġġezzjonijiet li jinsabu fid-dikjarazzjoni tal‑24 ta’ Lulju 2018, imsemmija fil-punt 9 iktar ’il fuq, kif ukoll, f’Lulju 2021, ittra addizzjonali għall-ittra ta’ espożizzjoni tal-fatti msemmija iktar ’il fuq.
11      Fit‑13 ta’ Settembru 2021, Abengoa, li indikat li kienet ikkonfrontata b’diffikultajiet finanzjarji, informat lill-Kummissjoni bl-interess tagħha li tkompli l-proċedura ta’ riżolviment bl-għan li tibbenefika minn prevedibbiltà dwar l-eżitu tal-proċedura relatata mal-ksur li bih ġiet akkużata u li tiżgura l-investimenti neċessarji għar-ristrutturazzjoni tagħha.
12      F’dan il-kuntest, il-Kummissjoni informat lil Alcogroup bit-tkomplija tal-proċedura għar-riżolviment fir-rigward ta’ Abengoa u stiednet kemm lil Alcogroup kif ukoll lil Abengoa jesprimu l-interess tagħhom li jkompluhom min-naħa tagħhom. Abengoa biss, li sussegwentement issottomettiet proposta ta’ riżolviment fit‑28 ta’ Ottubru 2021, aċċettat l-istedina tal-Kummissjoni.
13      Fil‑11 ta’ Novembru 2021, il-Kummissjoni adottat dikjarazzjoni tal-oġġezzjonijiet indirizzata lir-rikorrenti u lil Abengoa fil-kuntest tal-proċedura għar-riżolviment.
14      Fil‑25 ta’ Novembru 2021, ir-rikorrenti informaw lill-Kummissjoni li huma ma kellhomx għażla oħra ħlief li jirtiraw mill-proċedura għar-riżolviment, peress li d-dikjarazzjoni tal-oġġezzjonijiet tal‑11 ta’ Novembru 2021 la kienet tirrifletti l-proposta tagħhom ta’ riżolviment u lanqas id-diskussjonijiet bl-għan li jaslu għal tali riżolviment. Konsegwentement, Abengoa biss ipparteċipat minn issa ’l quddiem fil-proċedura għar-riżolviment.
Deċiżjonijiet ta’ riżolviment
15      Fl‑10 ta’ Diċembru 2021, il-Kummissjoni adottat id-Deċiżjoni C(2021) 8913 final (iktar ’il quddiem id-“deċiżjoni ta’ riżolviment”), li timponi fuq Abengoa, destinatarja unika tad-deċiżjoni ta’ riżolviment, multa ta’ EUR 20 miljun minħabba l-parteċipazzjoni tagħha f’akkordju dwar il-mekkaniżmu ta’ formazzjoni tal-prezzijiet bl-ingrossa fis-suq Ewropew tal-etanol matul il-perijodu bejn is‑6 ta’ Settembru 2011 u s‑16 ta’ Mejju 2014.
16      Fil-premessa 4 tad-deċiżjoni ta’ riżolviment, il-Kummissjoni tagħmel riferiment għar-rikorrenti u għal Alcogroup billi tuża l-espressjoni “partijiet l-oħra fl-investigazzjoni” [traduzzjoni mhux uffiċjali] u tippreċiża, minn naħa, li dawn ma humiex destinatarji tal-imsemmija deċiżjoni u, min-naħa l-oħra, li d-deċiżjoni ta’ riżolviment la tistabbilixxi u lanqas tipprova tistabbilixxi, anki b’mod preliminari, ir-responsabbiltà tal-“partijiet l-oħra fl-investigazzjoni” minħabba l-parteċipazzjoni tagħhom fi kwalunkwe ksur. Riferimenti oħra dwar l-assenza ta’ effett tad-deċiżjoni ta’ riżolviment fuq il-klassifikazzjoni tal-aġir tal-“partijiet l-oħra fl-investigazzjoni” [traduzzjoni mhux uffiċjali] u fuq ir-responsabbiltà tagħhom f’dan ir-rigward iddaħħlu fil-premessi 41 u 49 ta’ dik id-deċiżjoni.
17      Ir-rikorrenti jissemmew individwalment fil-premessi 4, 13, 18, 24 u 40 tad-deċiżjoni ta’ riżolviment. Bl-istess mod, ċertu numru ta’ premessi ta’ din id-deċiżjoni jagħmlu riferiment għall-“partijiet l-oħra fl-investigazzjoni” [traduzzjoni mhux uffiċjali] taħt it-taqsimiet iddedikati għar-rimarki introduttorji (“1. Introduction”), fid-deskrizzjoni tal-proċedura amministrattiva (“3. Procedure”), fid-deskrizzjoni tal-aġir li jikkostitwixxi ksur (“4. Description of the conduct”), fl-evalwazzjoni ġuridika tal-imsemmi aġir (“5. Legal assessment”) u fir-rimedji (“8. Remedies”). Barra minn hekk, fl-Artikolu 1 tad-dispożittiv tad-deċiżjoni ta’ riżolviment, il-Kummissjoni tikkonstata l-ksur minn Abengoa tal-Artikolu 101 TFUE u tal-Artikolu 53 tal-Ftehim ŻEE, minħabba l-aġir ikkoordinat b’mod regolari mal-“partijiet l-oħra fl-investigazzjoni” [traduzzjoni mhux uffiċjali].
Kontinwazzjoni tal-proċedura ordinarja fir-rigward tar-rikorrenti u għeluq tagħha fir-rigward ta’ Alcogroup
18      Permezz ta’ ittra tat‑28 ta’ Frar 2022, il-Kummissjoni informat lir-rikorrenti bid-deċiżjoni tagħha li tmur lura għall-proċedura ordinarja fir-rigward tagħhom.
19      Fis‑7 ta’ Lulju 2022, il-Kummissjoni adottat dikjarazzjoni tal-oġġezzjonijiet indirizzata lil Alcogroup kif ukoll lir-rikorrenti.
20      Fl‑10 ta’ Novembru 2022, ir-rikorrenti ppreżentaw l-osservazzjonijiet tagħhom fuq id-dikjarazzjoni tal-oġġezzjonijiet tas‑7 ta’ Lulju 2022. Alcogroup, min-naħa tagħha, ippreżentat l-osservazzjonijiet tagħha fit‑3 ta’ Novembru 2022.
21      Fl‑20 ta’ April 2023, il-Kummissjoni bagħtet ittra lir-rikorrenti sabiex tinformahom li, wara l-iskambji tagħhom u fid-dawl tal-osservazzjonijiet dwar id-dikjarazzjoni tal-oġġezzjonijiet tas‑7 ta’ Lulju 2022, hija kienet qiegħda tipprevedi l-possibbiltà li tqassar it-tul tal-ksur, b’tali mod li d-data tat-tmiem tkun iffissata għall‑25 ta’ Marzu 2014 minflok għas‑16 ta’ Mejju 2014, kif kien inizjalment iddikjarat fid-dikjarazzjoni tal-oġġezzjonijiet. Peress li tali tnaqqis kellu ċertu effett fuq il-kalkolu tal-ammont tal-multa, il-Kummissjoni informat lir-rikorrenti bil-possibbiltà li jippreżentaw l-osservazzjonijiet tagħhom f’dan ir-rigward f’terminu ta’ 5 t’ijiem.
22      Fl‑20 ta’ April 2023, il-Kummissjoni bagħtet ukoll lir-rikorrenti talba għal informazzjoni dwar informazzjoni fuq il-valur tal-bejgħ tagħhom matul il-perijodu ta’ ksur u fuq id-data dwar id-dħul mill-bejgħ għas-sena 2022. Ir-rikorrenti pprovdew tweġiba għal din it-talba għal informazzjoni fis‑27 ta’ April 2023.
23      F’ittra tat‑2 ta’ Mejju 2023, il-Kummissjoni indikat lir-rikorrenti li l-provi miġbura kontra Alcogroup fir-rigward tar-responsabbiltà tagħha fil-ksur ma kinux ġew ikkunsidrati bħala suffiċjenti għall-perijodu kollu msemmi mid-dikjarazzjoni tal-oġġezzjonijiet tas‑7 ta’ Lulju 2022 (ara l-punt 19 iktar ’il fuq).
24      Fl‑4 ta’ Mejju 2023, ir-rikorrenti ppreżentaw l-osservazzjonijiet tagħhom dwar il-possibbiltà li jitqassar it-tul tal-ksur kif ukoll dwar il-konsegwenzi li jirriżultaw minn dan għall-kalkolu tal-ammont tal-multa (ara l-punt 21 iktar ’il fuq).
25      Fit‑23 ta’ Mejju 2023, peress li t-terminu mogħti sabiex jiġu ppreżentati osservazzjonijiet fuq l-ittra tat‑2 ta’ Mejju 2023 imsemmija fil-punt 23 iktar ’il fuq skada, il-Kummissjoni adottat id-Deċiżjoni C(2023) 3486 final, li tagħlaq il-proċedura ordinarja fir-rigward ta’ Alcogroup.
26      Fit‑12 ta’ Ġunju 2023, il-Kummissjoni bagħtet ittra lir-rikorrenti sabiex tippreċiża l-mod kif hija kellha l-intenzjoni tikkalkola l-valur tal-bejgħ għall-finijiet ta’ eventwali multa, mingħajr ma dawn ippreżentaw osservazzjonijiet f’dan ir-rigward.
Id-Deċiżjoni kkontestata
27      Fis‑7 ta’ Diċembru 2023, il-Kummissjoni adottat id-Deċiżjoni kkontestata, li fiha ġie kkonstatat li r-rikorrenti, l-uniċi destinatarji ta’ dik id-deċiżjoni, kienu kisru l-Artikolu 101(1) TFUE u l-Artikolu 53(1) tal-Ftehim ŻEE, billi ħadu sehem fi ksur uniku u kontinwu li kellu l-għan li jinfluwenza b’mod ikkoordinat il-mekkaniżmu ta’ formazzjoni tal-prezzijiet bl-ingrossa fis-settur Ewropew tal-etanol. Il-Kummissjoni imponiet fuq ir-rikorrenti multa ta’ EUR 47.718
miljuni.
Deskrizzjoni tal-iffissar tal-prezzijiet fis-suq Ewropew tal-etanol fid-Deċiżjoni kkontestata
28      Il-prodott ikkonċernat mill-ksur kopert mid-Deċiżjoni kkontestata huwa l-etanol li, imħallat mal-petrol, jintuża fil-produzzjoni tal-bijokarburanti (komunement indikat bl-Ingliż bħala “fuel-grade ethanol”).
29      Skont id-Deċiżjoni kkontestata, il-kuntratti ta’ bejgħ tal-etanol fis-suq Ewropew jiġu konklużi kemm fit-tul kif ukoll fis-suq “spot”. Għadd sinifikanti ta’ ftehimiet ta’ bejgħ tal-etanol fl-Unjoni Ewropea jseħħ abbażi ta’ kuntratti bilaterali fit-tul u wara proċeduri ta’ sejħiet għall-offerti. Il-prezz ta’ dawn il-kuntratti ta’ spiss jinkludi parti fissa u parti varjabbli, b’din tal-aħħar ġeneralment tieħu bħala referenza l-indiċijiet ippubblikati minn S&P Global Platts.
30      It-tranżazzjonijiet imwettqa fi ħdan is-suq “spot” (spiss imsejħa bl-Ingliż “spot trades”) huma meqjusa li għandhom natura immedjata għal kunsinna f’data speċifika (“spot date”). Is-suq “spot” tal-etanol l-iktar importanti fiż-Żona Ekonomika Ewropea (ŻEE) matul il-perijodu ta’ referenza kien dak tal-“barges Amsterdam-Rotterdam-Anvers” (iktar ’il quddiem iż-“żona ta’ Rotterdam”), u l-attività tiegħu ttieħdet inkunsiderazzjoni minn S&P Global Platts fit-tfassil tal-indiċijiet ta’ referenza tal-prezzijiet tagħha.
31      S&P Global, impriża Amerikana li s-sede Ewropea tagħha tinsab f’Londra (ir-Renju Unit), kienet, matul il-perijodu ta’ referenza, organizzata f’diversi diviżjonijiet, fosthom S&P Global Platts, l-aġenzija ta’ monitoraġġ tal-prezzijiet l-iktar importanti għas-suq tal-etanol. Fil-fatt, matul il-perijodu ta’ referenza, 90 % tal-kuntratti bilaterali ta’ bejgħ tal-etanol użaw bħala referenza l-indiċijiet ippubblikati minn S&P Global Platts.
32      S&P Global Platts tqiegħed għad-dispożizzjoni tal-pubbliku indiċi ta’ referenza tal-prezzijiet fis-suq Ewropew tal-etanol (Platts ethanol benchmarks) li għandhom l-għan li jirriflettu l-prezzijiet tat-tranżazzjonijiet fiż-żona ta’ Rotterdam. Għal dan l-għan, S&P Global Platts tuża proċess ta’ tfassil tal-indiċi ta’ referenza msejjaħ “Market-on-Close” (iktar ’il quddiem il-“proċess MOC”).
33      Il-proċess MOC huwa bbażat fuq l-informazzjoni miġbura mill-parteċipanti, inklużi l-offerti kollha ta’ xiri u ta’ bejgħ, l-intenzjonijiet ta’ negozjar kif ukoll it-tranżazzjonijiet ikkonfermati kkomunikati volontarjament matul il-ġurnata u, b’mod partikolari, matul l-intervall ta’ żmien bejn l‑4pm u l‑4.30pm (ħin ta’ Londra), magħruf bħala “tieqa MOC” (MOC window).
34      Għalkemm S&P Global Platts tinkorpora l-informazzjoni minn sorsi differenti fl-iżvilupp tal-indiċi ta’ referenza tal-prezzijiet tal-etanol tagħha, hija tagħti prijorità lill-informazzjoni miksuba matul it-“tieqa MOC”.
35      Skont il-Kummissjoni, peress li l-indiċijiet tal-prezzijiet tal-etanol ta’ spiss jintużaw bħala riferiment fil-kuntratti ta’ bejgħ tal-etanol għal żmien twil, distorsjoni - anki minima - fil-prezzijiet ikkomunikati għall-finijiet tat-tfassil tal-imsemmija indiċijiet jista’ jkollha effett sinjifikattiv fuq il-prezz tas-suq tal-etanol u, għaldaqstant, fuq id-dħul tal-impriżi li huma partijiet f’tali kuntratti ta’ bejgħ għal żmien twil.
Aġir li huma kkritikati għalih ir-rikorrenti fid-Deċiżjoni kkontestata
36      Fid-Deċiżjoni kkontestata, huwa kkonstatat li r-rikorrenti, Abengoa u Alcogroup ikkonkludew ftehimiet jew wettqu prattiki miftiehma intiżi sabiex jiżdied, jinżamm jew jiġi prekluż it-tnaqqis b’mod artifiċjali tal-livell tal-indiċijiet ta’ referenza tal-etanol ippubblikati minn S&P Global Platts.
37      Skont l-analiżi tal-Kummissjoni, l-aġir li jikkostitwixxi ksur huwa doppju. Minn naħa, ir-rikorrenti kkoordinaw l-aġir tagħhom ta’ negozjar qabel, matul u wara t-“tieqa MOC” ma’ Abengoa u Alcogroup. Min-naħa l-oħra, ir-rikorrenti qablu ma’ Abengoa u Alcogroup sabiex jillimitaw l-offerta ta’ etanol fiżiku fiż-żona ta’ Rotterdam li tista’ tkun disponibbli għan-negozjati fit-“tieqa MOC”. Sabiex jimplimentaw l-aġir li jikkostitwixxi ksur, ir-rikorrenti kienu skambjaw regolarment informazzjoni kummerċjalment sensittiva ma’ Abengoa u Alcogroup.
38      Il-Kummissjoni tikkonkludi li l-aġir ikkoordinat deskritt fil-punt 37 iktar ’il fuq kellu bħala għan u seta’ jwassal għal żieda fil-prezzijiet għall-bejgħ tal-etanol tar-rikorrenti, ta’ Abengoa u ta’ Alcogroup fil-kuntest tal-kuntratti ta’ provvista ta’ etanol konklużi mal-klijenti tagħhom, liema kuntratti kienu rreferenzjati għall-indizji ppubblikati minn S&P Global Platts.
It-talbiet tal-partijiet
39      Ir-rikorrenti jitolbu li l-Qorti Ġenerali jogħġobha:
–        tannulla kompletament jew parzjalment id-Deċiżjoni kkontestata;
–        tikkundanna lill-Kummissjoni għall-ispejjeż.
40      Il-Kummissjoni titlob li l-Qorti Ġenerali jogħġobha:
–        tiċħad ir-rikors;
–        tikkundanna lir-rikorrenti għall-ispejjeż.
Id-dritt
41      Insostenn tar-rikors tagħhom, ir-rikorrenti jqajmu żewġ motivi bbażati, l-ewwel wieħed, fuq ksur tad-dritt tagħhom għall-preżunzjoni ta’ innoċenza u, it-tieni wieħed, fuq ksur mill-Kummissjoni tar-rekwiżit ta’ imparzjalità li jirriżulta mill-prinċipju ta’ amministrazzjoni tajba.
Fuq l-ewwel motiv, ibbażat fuq ksur tad-dritt għall-preżunzjoni ta’ innoċenza tar-rikorrenti
42      Insostenn tal-ewwel motiv, ir-rikorrenti jsostnu li, billi rrikorriet għal proċedura “ibrida” mifruxa ma’ impriża waħda li pparteċipat fir-riżolviment u billi adottat id-deċiżjoni ta’ riżolviment fir-rigward ta’ Abengoa, il-Kummissjoni kisret id-dritt tagħhom għall-preżunzjoni ta’ innoċenza. L-oneri imposti fuqhom u, definittivament, id-Deċiżjoni kkontestata huma għalhekk intrinsikament ivvizzjati.
43      Il-ksur tal-preżunzjoni ta’ innoċenza tar-rikorrenti jikkonkretizza ruħu mill-fatt li l-Kummissjoni wettqet żewġ żbalji maġġuri, gravi u rrimedjabbli, li jiġġustifikaw l-annullament tad-Deċiżjoni kkontestata.
44      Minn naħa, il-Kummissjoni kienet, b’mod żbaljat, għażlet li tirrikorri għal proċedura “ibrida” mifruxa ma’ impriża waħda li pparteċipat fir-riżolviment (l-ewwel u t-tielet parti tal-ewwel motiv). F’dan il-kuntest, ir-rikorrenti jirrilevaw li l-Kummissjoni ma setgħetx tadotta d-deċiżjoni ta’ riżolviment fir-rigward ta’ Abengoa qabel it-tmiem tal-proċedura ordinarja mingħajr ma tikser id-dritt tagħhom għall-preżunzjoni ta’ innoċenza.
45      Min-naħa l-oħra, ir-rikorrenti jqisu li l-Kummissjoni kisret id-dritt tagħhom għall-preżunzjoni ta’ innoċenza waqt ir-redazzjoni tad-deċiżjoni ta’ riżolviment, sa fejn din tal-aħħar kienet tinkludi allużjonijiet ċari u nieqsa minn ambigwità dwar il-parteċipazzjoni tal-“partijiet l-oħra fl-investigazzjoni” li ma waslux għal kompromess fir-rigward tal-aġir li jikkostitwixxi ksur kopert minn dik id-deċiżjoni u tar-responsabbiltà tagħhom fir-rigward ta’ dan l-aġir, allużjonijiet li ma kinux neċessarji sabiex tiġi stabbilita r-responsabbiltà ta’ Abengoa (it-tieni parti tal-ewwel motiv).
Fuq l-ewwel u t-tielet parti tal-ewwel motiv, dwar l-użu ta’ proċedura “ibrida” mifruxa
46      Fil-kuntest tal-ewwel u tat-tielet parti tal-ewwel motiv, li għandhom jiġu analizzati flimkien, ir-rikorrenti jsostnu, minn naħa, li l-użu ta’ proċedura “ibrida” mifruxa fiż-żmien, filwaqt li Abengoa biss ipparteċipat fil-proċedura ta’ riżolviment, jimplika ksur tad-dritt tagħhom għall-preżunzjoni ta’ innoċenza u, min-naħa l-oħra, li ma ngħatat ebda ġustifikazzjoni ammissibbli fir-rigward tal-użu ta’ tali proċedura fiċ-ċirkustanzi tal-każ.
47      Il-Kummissjoni tikkontesta l-argumenti tar-rikorrenti.
48      F’dan ir-rigward, għandu jiġi kkonstatat, fl-ewwel lok, li l-argument tar-rikorrenti huwa bbażat fuq il-premessa li l-użu ta’ proċedura “ibrida” mifruxa ma’ impriża waħda li pparteċipat fil-proċedura ta’ riżolviment jista’ jikkostitwixxi ksur tal-preżunzjoni ta’ innoċenza indipendentement minn analiżi in concreto tad-deċiżjoni ta’ riżolviment. Issa, fid-dawl tal-ġurisprudenza, tali premessa hija ta’ natura żbaljata.
49      L-ewwel, għandu jiġi rrilevat li l-Artikolu 10a tar-Regolament Nru 773/2004 ma jeskludix u ma jipprekludix il-possibbiltà għall-Kummissjoni li ssegwi proċedura “ibrida” fil-kuntest tal-applikazzjoni tal-Artikolu 101 TFUE (ara, f’dan is-sens, is-sentenza tat‑2 ta’ Frar 2022, Scania et vs Il‑Kummissjoni, T‑799/17, EU:T:2022:48, punti 98 u 99).
50      Fil-fatt, il-Kummissjoni għandha d-dritt li tirrikorri għal approċċ “ibridu” u li timplimenta proċedura ta’ riżolviment fir-rigward tal-impriżi li jippreżentaw proposti ta’ riżolviment, filwaqt li tkompli l-proċedura rregolata minn dispożizzjonijiet ġenerali tar-Regolament Nru 773/2004, minflok minn dawk li jirregolaw il-proċedura ta’ riżolviment fir-rigward tal-impriżi li ma jixtiqux jaslu għal riżolviment (ara, f’dan is-sens, is-sentenza tal‑20 ta’ Mejju 2015, Timab Industries u CFPR vs Il‑Kummissjoni, T‑456/10, EU:T:2015:296, punti 70, 71 u 104).
51      Il-Qorti tal-Unjoni qieset li l-Kummissjoni setgħet tadotta, fl-ewwel lok, deċiżjoni ta’ riżolviment fir-rigward tal-partijiet li ddeċidew li jaslu għal riżolviment u, fit-tieni lok, deċiżjoni meħuda fi tmiem il-proċedura ordinarja fir-rigward tal-partijiet li ddeċidew li ma jaslux għal riżolviment, bil-kundizzjoni madankollu li hija tiżgura, fil-kuntest tal-adozzjoni tad-deċiżjoni ta’ riżolviment, l-osservanza tal-prinċipju ta’ preżunzjoni ta’ innoċenza fir-rigward tal-partijiet li ma jipparteċipawx fir-riżolviment (ara, f’dan is-sens, is-sentenzi tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punti 64 u 65, u tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, punti 88 u 89).
52      F’dan il-kuntest, il-Kummissjoni tgawdi minn marġni ta’ evalwazzjoni wiesa’ sabiex tidentifika l-kawżi li jistgħu jwasslu sabiex jiġi mfittex l-interess li l-partijiet ikollhom li jieħdu sehem f’diskussjonijiet ta’ riżolviment, sabiex tiddeċiedi li tibda dawn id-diskussjonijiet jew li twaqqafhom jew li tasal għal riżolviment definittiv tal-każ, bħalma jsegwi mill-premessa 4 tar-Regolament tal-Kummissjoni (KE) Nru 622/2008 tat‑30 ta’ Ġunju 2008 li jemenda r-Regolament (KE) Nru 773/2004, fir-rigward ta’ kif jitmexxew il-proċeduri għar-riżolviment f’każi ta’ kartelli (ĠU 2008, L 171, p. 3) (ara, f’dan is-sens, is-sentenza tad‑29 ta’ Frar 2016, Deutsche Bahn et vs Il‑Kummissjoni, T‑267/12, mhux ippubblikata, EU:T:2016:110, punt 417).
53      Barra minn hekk, jista’ jkun oġġettivament neċessarju li l-Kummissjoni tindirizza, fid-deċiżjoni li ttemm il-proċedura għar-riżolviment, ċerti fatti u aġir li jikkonċernaw parteċipanti fl-akkordju allegat li huma s-suġġett tal-proċedura ordinarja (sentenzi tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punt 65, u tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, punt 89). F’dan il-kuntest, ebda waħda mill-allużjonijiet fir-rigward tal-partijiet li ma waslux għal riżolviment ma tista’ tkun definittiva fir-rigward tal-parteċipazzjoni tagħhom fl-aġir inkwistjoni.
54      It-tieni, fir-rigward b’mod iktar preċiż tal-preżunzjoni ta’ innoċenza, din tikkostitwixxi prinċipju ġenerali tad-dritt tal-Unjoni, li huwa stabbilit fl-Artikolu 48(1) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta” (sentenzi tat‑22 ta’ Novembru 2012, E.ON Energie vs Il‑Kummissjoni, C‑89/11 P, EU:C:2012:738, punt 72, u tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punt 60). L-Artikolu 48 tal-Karta jikkorrispondi għall-Artikolu 6(2) u (3) tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, iffirmata f’Ruma fl‑4 ta’ Novembru 1950, bħalma jsegwi mill-ispjegazzjonijiet relatati ma’ din id-dispożizzjoni tal-Karta. Minn dan isegwi li, konformement mal-Artikolu 52(3) tal-Karta, għandu jittieħed inkunsiderazzjoni l-Artikolu 6(2) u (3) tal-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali għall-finijiet tal-interpretazzjoni tal-Artikolu 48 tal-Karta, bħala limitu minimu ta’ protezzjoni (sentenzi tal‑5 ta’ Settembru 2019, AH et (Preżunzjoni ta’ innoċenza), C‑377/18, EU:C:2019:670, punt 41, u tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punt 61).
55      F’dawn iċ-ċirkustanzi, il-prinċipju ta’ preżunzjoni ta’ innoċenza jiġi miksur meta deċiżjoni ġudizzjarja jew dikjarazzjoni uffiċjali dwar akkużat tkun tinkludi dikjarazzjoni ċara, magħmula fin-nuqqas ta’ kundanna definittiva, skont liema l-persuna kkonċernata wettqet il-ksur inkwistjoni. F’dan il-kuntest, għandha tiġi enfasizzata l-importanza tal-għażla tal-kliem użat mill-awtoritajiet ġudizzjarji kif ukoll taċ-ċirkustanzi partikolari li fihom dan ġie fformulat, u tan-natura u tal-kuntest tal-proċedura inkwistjoni (ara, f’dan is-sens, is-sentenzi tal‑5 ta’ Settembru 2019, AH et (Preżunzjoni ta’ innoċenza), C‑377/18, EU:C:2019:670, punt 43; tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, punt 79 u l-ġurisprudenza ċċitata, u l-Qorti EDB, 27 ta’ Frar 2014, Karaman vs Il‑Ġermanja, CE:ECHR:2014:0227JUD001710310, punt 63).
56      It-tielet, u konsegwentement, huwa biss fid-dawl ta’ analiżi in concreto tad-deċiżjoni ta’ riżolviment u tal-evalwazzjonijiet li jsiru fiha li huwa possibbli li tiġi evalwata l-eżistenza ta’ ksur eventwali tad-dritt għall-preżunzjoni ta’ innoċenza tar-rikorrenti. Għaldaqstant, il-kritika mressqa kontra l-użu ta’ proċedura “ibrida” mifruxa fiż-żmien fil-preżenza ta’ parti waħda għar-riżolviment ma tistax, fiha nnifisha, turi l-eżistenza ta’ tali ksur.
57      Barra minn hekk, fir-rigward b’mod iktar partikolari tal-kritika bbażata fuq il-fatt li l-għażla proċedurali pprivileġġata mill-Kummissjoni kienet timplika intrinsikament il-konstatazzjoni tal-parteċipazzjoni tar-rikorrenti fil-ksur inkwistjoni u tal-ħtija tagħhom fir-rigward tal-aġir imsemmi fid-deċiżjoni ta’ riżolviment, għandu jitfakkar li mill-ġurisprudenza relatata mal-proċeduri kriminali kumplessi, applikabbli mutatis mutandis għall-każ ineżami (ara, f’dan is-sens, is-sentenza tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punt 64), jirirżulta li l-adozzjoni ta’ deċiżjoni ta’ riżolviment fil-konfront ta’ persuna akkużata waħda, filwaqt li l-aġir kopert mill-imsemmija deċiżjoni jippreżupponi parteċipazzjoni kollettiva, ma timplikax, fiha nnifisha, ksur tad-dritt għall-preżunzjoni ta’ innoċenza tal-persuni l-oħra li ma waslux għal riżolviment (ara, f’dan is-sens, is-sentenza tal‑5 ta’ Settembru 2019, AH et (Preżunzjoni ta’ innoċenza), C‑377/18, EU:C:2019:670, punt 45, u digriet tat‑28 ta’ Mejju 2020, UL u VM, C‑709/18, mhux ippubblikat, EU:C:2020:411, punt 35).
58      F’dan ir-rigward, ir-rikorrenti jsostnu b’mod żbaljat, essenzjalment, li d-deċiżjoni ta’ riżolviment kienet timponi fuq il-Kummissjoni l-adozzjoni ta’ deċiżjoni fi tmiem il-proċedura ordinarja. Fil-fatt, il-proċedura ta’ riżolviment hija proċedura amministrattiva alternattiva għall-proċedura ordinarja, distinta minnha u li għandha ċerti partikolaritajiet. Fil-kuntest tal-proċedura ta’ riżolviment, jekk l-impriża kkonċernata ma tippreżentax proposta ta’ riżolviment, il-proċedura li twassal għad-deċiżjoni finali tkun irregolata mid-dispożizzjonijiet ġenerali tar-Regolament Nru 773/2004, minflok minn dawk li jirregolaw il-proċedura ta’ riżolviment. Għall-kuntrarju, fir-rigward tal-proċedura ordinarja, li fil-kuntest tagħha r-responsabbiltajiet ikunu għadhom iridu jiġu stabbiliti, il-Kummissjoni hija marbuta biss bid-dikjarazzjoni tal-oġġezzjonijiet u għandha l-obbligu li tieħu inkunsiderazzjoni l-elementi ġodda miġjuba għall-konoxxenza tagħha waqt dik l-istess proċedura (ara, f’dan is-sens, is-sentenzi tat‑12 ta’ Jannar 2017, Timab Industries u CFPR vs Il‑Kummissjoni, C‑411/15 P, EU:C:2017:11, punt 136, u tal‑1 ta’ Frar 2024, Scania et vs Il‑Kummissjoni, C‑251/22 P, EU:C:2024:103, punt 75).
59      Għalhekk, kuntrarjament għal dak li jsostnu r-rikorrenti, l-adozzjoni tad-deċiżjoni ta’ riżolviment ma għandha, fiha nnifisha, ebda konsegwenza ta’ natura legali li taffettwa d-deċiżjonijiet meħuda sussegwentement fil-kuntest tal-proċedura ordinarja fir-rigward ta’ parti li ma tkunx waslet għar-riżolviment.
60      Għaldaqstant, l-adozzjoni tad-deċiżjoni ta’ riżolviment ma ddeterminatx ir-riżultat tal-proċedura ordinarja, bħalma tixhed id-deċiżjoni adottata fir-rigward ta’ Alcogroup, li fiha l-Kummissjoni finalment waslet għall-konklużjoni li l-provi inklużi fil-fajl ma kinux suffiċjentement probatorji sabiex isostnu l-konklużjoni li Alcogroup kienet ipparteċipat fil-ksur wara l‑14 ta’ Marzu 2013, b’tali mod li l-Kummissjoni kienet prekluża milli timponilha multa. Għandu jiġi enfasizzat, fuq dan il-punt, li xejn ma kien jipprekludi lill-Kummissjoni milli tadotta deċiżjoni simili għal dik li tikkonċerna lil Alcogroup fir-rigward tar-rikorrenti wara l-eżami tal-provi mdaħħla fil-fajl fil-kuntest tal-proċedura ordinarja, u dan anki wara l-għeluq tal-proċedura ordinarja fir-rigward ta’ Alcogroup.
61      Fit-tieni lok, fir-rigward tal-allegata assenza ta’ ġustifikazzjoni mill-Kummissjoni għall-użu ta’ proċedura “ibrida” mifruxa fiż-żmien, ebda wieħed mill-argumenti l-oħra tar-rikorrenti ma jista’ jintlaqa’.
62      L-ewwel, kuntrarjament għal dak li jsostnu r-rikorrenti, is-sentenza tal‑5 ta’ Settembru 2019, AH et (Preżunzjoni ta’ innoċenza) (C‑377/18, EU:C:2019:670), ma timplikax li l-Kummissjoni hija obbligata turi li l-użu ta’ proċedura “ibrida” mifruxa huwa “imperattiv”, li, skont ir-rikorrenti, ma kienx il-każ f’din il-kawża.
63      Ċertament, il-ġurisprudenza li tirriżulta mis-sentenza tal‑5 ta’ Settembru 2019, AH et (Preżunzjoni ta’ innoċenza) (C‑377/18, EU:C:2019:670), hija rilevanti, mutatis mutandis, meta l-Kummissjoni tadotta suċċessivament, fir-rigward tal-istess akkordju wieħed, żewġ deċiżjonijiet li għandhom destinatarji differenti wara żewġ proċeduri distinti, jiġifieri, minn naħa, deċiżjoni meħuda fi tmiem proċedura ta’ riżolviment u intiża għall-impriżi li jkunu waslu għal riżolviment u, min-naħa l-oħra, deċiżjoni meħuda fi tmiem proċedura ordinarja u indirizzata lill-impriżi l-oħra li pparteċipaw fl-akkordju (ara l-punt 57 iktar ’il fuq).
64      Min-naħa l-oħra, il-ġurisprudenza li tirriżulta mis-sentenza tal‑5 ta’ Settembru 2019, AH et (Preżunzjoni ta’ innoċenza) (C‑377/18, EU:C:2019:670), ma tistax tiġi interpretata bħala li timponi fuq il-Kummissjoni l-obbligu li tipprova f’kull każ li l-użu ta’ proċedura “ibrida” mifruxa huwa “imperattiv”. Fil-fatt, hija għandha teżerċita l-marġni ta’ evalwazzjoni tagħha sabiex teżamina jekk l-użu ta’ proċedura “ibrida” mifruxa jippermettilhiex tiżgura trattament iktar rapidu u iktar effikaċi tal-kawża mal-impriżi li għażlu li jaslu għal riżolviment, filwaqt li tosserva l-limiti imposti mir-regoli applikabbli, inkluż id-dritt għall-preżunzjoni ta’ innoċenza tal-impriżi li ma waslux għal riżolviment (ara l-punti 51 sa 53 iktar ’il fuq).
65      It-tieni, ir-rikorrenti ma jurux kif ir-raġunijiet li ġġustifikaw l-użu, f’dan il-każ, ta’ proċedura “ibrida” mifruxa, kif imsemmija fil-premessi 428 sa 448 tad-Deċiżjoni kkontestata, jiksru d-dritt tagħhom għall-preżunzjoni ta’ innoċenza.
66      Skont id-Deċiżjoni kkontestata, fil-mument meta Abengoa ddeċidiet li terġa’ tidħol fil-proċedura ta’ riżolviment, ir-rikorrenti kienu għadhom jipparteċipaw fiha, b’tali mod li kienet teżisti possibbiltà li dik il-proċedura titlesta fir-rigward tal-maġġoranza tal-partijiet li kienu s-suġġett tal-investigazzjoni (premessa 441 tad-Deċiżjoni kkontestata).
67      L-adozzjoni ta’ deċiżjoni ta’ riżolviment li tinkludi lil Abengoa kienet tippermetti barra minn hekk li jiġi kopert il-perijodu kollu tal-ksur, li kellu vantaġġi evidenti għall-Kummissjoni meta mqabbla mal-adozzjoni ta’ deċiżjoni ta’ riżolviment indirizzata esklużivament lir-rikorrenti (premessa 442 tad-Deċiżjoni kkontestata).
68      Skont il-premessa 443 tad-Deċiżjoni kkontestata, l-approċċ previst mill-Kummissjoni kien intiż għalhekk għal finalizzazzjoni malajr kemm jista’ jkun tal-proċedura amministrattiva, billi jikkonċentra qabel kollox fuq il-proċedura ta’ riżolviment, imbagħad billi jimmobilizza r-riżorsi tagħha għall-adozzjoni tad-deċiżjoni li ttemm il-proċedura ordinarja, li kontestazzjoni tagħha minn Alcogroup kienet ipperċepita bħala prevedibbli.
69      Fir-rigward tar-riskju għar-rikorrenti li jiġu esposti għal talbiet għad-danni min-naħa ta’ terzi minħabba l-adozzjoni b’mod gradwali tad-deċiżjoni ta’ riżolviment u ta’ dik li tagħlaq il-proċedura ordinarja, il-Kummissjoni ssostni li d-deċiżjoni ta’ riżolviment kellha tkun konċiża u tiġi ppubblikata biss f’verżjoni mhux kunfidenzjali, li kellu jnaqqas b’mod sinjifikattiv l-imsemmi riskju (premessa 444 tad-Deċiżjoni kkontestata).
70      Bħalma jsegwi mill-premessa 445 tad-Deċiżjoni kkontestata, il-vantaġġi tal-approċċ previst mill-Kummissjoni ġew diskussi minn qabel mar-rikorrenti, fatt li dawn tal-aħħar ma jikkontestawx.
71      Barra minn hekk, skont il-premessa 447 tad-Deċiżjoni kkontestata, l-adozzjoni tad-deċiżjoni ta’ riżolviment li kellha bħala l-uniku destinatarju Abengoa kienet iġġustifikata minn raġunijiet ta’ effikaċja. Anki jekk din reġgħet daħlet fil-proċedura ta’ riżolviment fi stadju tardiv, l-adozzjoni tal-imsemmija deċiżjoni kienet tippermetti li jinħolqu gwadanji sinjifikattivi ta’ effikaċja, fosthom il-possibbiltà li tiġi mfassla deċiżjoni ta’ riżolviment ħafna iktar konċiża meta mqabbla ma’ dik li tikkorrispondi għall-proċedura ordinarja kif ukoll it-tnaqqis tar-riskju ta’ kontestazzjoni minn Abengoa tad-deċiżjoni ta’ riżolviment.
72      Fid-dawl tal-kontenut tagħhom, ebda waħda mill-premessi msemmija iktar ’il fuq tad-Deċiżjoni kkontestata ma tippermetti li jiġi konkluż li l-Kummissjoni kisret id-dritt għall-preżunzjoni ta’ innoċenza tar-rikorrenti meta ddeċidiet li tirrikorri għal proċedura “ibrida” mifruxa.
73      Fi kwalunkwe każ, id-dewmien jew l-abbandun ta’ proċedura ta’ riżolviment minħabba li waħda mill-impriżi kkonċernati ddeċidiet li ma tipparteċipax f’diskussjonijiet bl-għan li tasal għal riżolviment tat-tilwim imur kontra l-għan imfittex mill-proċedura ta’ riżolviment, kif stabbilit fil-premessa 4 tar-Regolament Nru 622/2008, li huwa li jiġi żgurat trattament iktar rapidu u iktar effikaċi tal-kawża mal-impriżi li għażlu li jaslu għal riżolviment (ara, f’dan is-sens, is-sentenza tat‑2 ta’ Frar 2022, Scania et vs Il‑Kummissjoni, T‑799/17, EU:T:2022:48, punt 102).
74      It-tielet, l-argument dwar il-ksur tal-klawżola ratione temporis miftiehma bejn il-Kummissjoni u r-rikorrenti fil-kuntest tal-proċedura ta’ riżolviment, li d-deċiżjonijiet finali tal-proċedura ta’ riżolviment u tal-proċedura ordinarja kellhom jiġu adottati “ftit jew wisq fl-istess data”, huwa biss element ta’ kuntest invokat mir-rikorrenti, li jirriżulta ineffettiv fil-kuntest tal-eżami tal-legalità tad-Deċiżjoni kkontestata.
75      Fil-fatt, bħalma jsegwi mit-tweġibiet bil-miktub tagħhom għall-miżuri ta’ organizzazzjoni tal-proċedura, ir-rikorrenti ma jqajmu l-ksur ta’ ebda waħda mir-regoli li jirregolaw il-proċedura ta’ riżolviment tat-tilwim u lanqas ma jeċċepixxu l-illegalità ta’ tali regoli dwar in-nuqqas ta’ osservanza mill-Kummissjoni tal-klawżola ratione temporis.
76      L-istess japplika fir-rigward tan-nuqqas ta’ osservanza tal-klawżola ta’ eżami mill-ġdid invers, li skontha r-riżolviment huwa suġġett għall-kundizzjoni li l-Kummissjoni ma tindirizzax lill-parteċipanti fil-proċedura ordinarja deċiżjoni iktar favorevoli minn dik tar-riżolviment.
77      Fi kwalunkwe każ, bħalma tirrileva l-Kummissjoni mingħajr ma jikkontestawh ir-rikorrenti, id-dikjarazzjoni tal-oġġezzjonijiet tal‑11 ta’ Novembru 2021 dwar ir-riżolviment kienet tirriproduċi l-proposta ta’ riżolviment tat-tilwim tar-rikorrenti f’dak li kien jirrigwarda s-suġġett tal-ksur, l-implimentazzjoni tiegħu, il-fatti prinċipali u l-klassifikazzjoni ġuridika tagħhom, inkluż ir-rwol tar-rikorrenti kif ukoll it-tul tal-parteċipazzjoni tagħhom fil-ksur. Id-dikjarazzjoni tal-oġġezzjonijiet kienet tirrifletti għalhekk il-kontenut tal-proposta ta’ riżolviment f’dak li kien jirrigwarda l-elementi msemmija fil-punt 20(a) tal-Avviż tal-Kummissjoni dwar il-mod ta’ proċedimenti ta’ riżolviment ta’ tilwim bil-għan li jiġu adottati Deċiżjonijiet skond l-Artikolu 7 u l-Artikolu 23 tar-Regolament Nru 1/2003 fil-każijiet tal-kartelli (ĠU 2008, C 167, p. 1). Fil-fatt, l-impenji bħall-klawżola ratione temporis u l-klawżola ta’ eżami mill-ġdid invers ma humiex fost dawn l-elementi.
78      Konsegwentement, konformement mal-punt 22 tal-Komunikazzjoni tal-Kummissjoni dwar il-proċedimenti ta’ riżolviment ta’ tilwim, id-dikjarazzjoni tal-oġġezzjonijiet tal-Kummissjoni kienet tikkostitwixxi approvazzjoni tal-proposta ta’ riżolviment tar-rikorrenti.
79      Fid-dawl tal-kunsiderazzjonijiet preċedenti, ebda wieħed mill-argumenti mqajma mir-rikorrenti fil-kuntest tal-ewwel u tat-tielet parti tal-ewwel motiv ma jippermetti li jiġi stabbilit li l-Kummissjoni kisret id-dritt tagħhom għall-preżunzjoni ta’ innoċenza, b’tali mod li dawn il-partijiet għandhom jiġu miċħuda.
Fuq it-tieni parti tal-ewwel motiv, dwar it-tfassil tad-deċiżjoni ta’ riżolviment
80      Skont ir-rikorrenti, il-Kummissjoni kisret id-dritt tagħhom għall-preżunzjoni ta’ innoċenza waqt l-adozzjoni tad-deċiżjoni ta’ riżolviment, li tinkludi allużjonijiet ċari u mhux ambigwi dwar il-parteċipazzjoni fil-ksur inkwistjoni u r-responsabbiltà allegati tal-impriżi li ma waslux għal riżolviment, mingħajr ma tali indikazzjonijiet huma neċessarji sabiex tiġi kkontestata r-responsabbiltà ta’ Abengoa.
81      L-ewwel, id-deċiżjoni ta’ riżolviment tinkludi sentenza prematura peress li fiha hemm imsemmi li r-rikorrenti jagħmlu parti mill-impriżi msejħa “partijiet oħra fl-investigazzjoni” li r-responsabbiltà tagħhom hija stabbilita fl-Artikolu 1 tad-dispożittiv tal-imsemmija deċiżjoni u li din tirreferi għall-aġir tagħhom, inkluż abbażi tal-evalwazzjoni legali tagħha. Barra minn hekk, in-nuqqas ta’ tkomplija ulterjuri tal-investigazzjoni kontra Alcogroup saħħaħ l-impressjoni li d-deċiżjoni ta’ riżolviment kienet timplika responsabbiltà konġunta tar-rikorrenti ma’ Abengoa. Fl-aħħar, il-klawżoli ta’ nuqqas ta’ responsabbiltà ma humiex biżżejjed sabiex iwarrbu dawn l-allużjonijiet.
82      It-tieni, l-approċċ segwit mill-Kummissjoni jiddevja mill-prattiki preċedenti ta’ din tal-aħħar fil-proċeduri “ibridi”.
83      It-tielet, l-indikazzjonijiet li jinsabu fid-deċiżjoni ta’ riżolviment imorru lil hinn minn dak li l-Qorti tal-Ġustizzja qieset neċessarju sabiex tiġi espressa u stabbilita r-responsabbiltà tal-partijiet għar-riżolviment.
84      Il-Kummissjoni tikkontesta l-argumenti tar-rikorrenti.
85      Bħalma jsegwi mill-ġurisprudenza ċċitata fil-punt 55 iktar ’il fuq, il-preżunzjoni ta’ innoċenza tiġi miksura meta deċiżjoni ġudizzjarja jew dikjarazzjoni uffiċjali dwar akkużat tkun tinkludi dikjarazzjoni ċara, magħmula fl-assenza ta’ kundanna definittiva, li l-persuna kkonċernata wettqet il-ksur inkwistjoni, minħabba l-importanza tal-kliem użat mill-awtoritajiet ikkonċernati kif ukoll taċ-ċirkustanzi partikolari li fihom dan ġie fformulat u tan-natura u tal-kuntest tal-proċedura inkwistjoni.
86      Fil-kuntest ta’ proċeduri kriminali kumplessi fejn ikunu akkużati diversi persuni ssuspettati li ma jistgħux jiġu ġġudikati flimkien, diġà ġie aċċettat li l-qorti kompetenti kellha imperattivament, sabiex tevalwa l-ħtija tal-imputati, issemmi l-parteċipazzjoni ta’ terzi li jistgħu jiġu ġġudikati separatament wara. Madankollu, jekk ikollhom jiġu ppreżentati fatti relatati mal-involviment ta’ terzi, il-qorti kkonċernata għandha tevita li tagħti iktar informazzjoni milli hija neċessarja għall-evalwazzjoni tar-responsabbiltà ġuridika tal-persuni li jkunu akkużati quddiemha. Barra minn hekk, il-motivazzjoni ta’ deċiżjonijiet ġudizzjarji għandha tiġi fformulata f’termini li huma ta’ natura li jevitaw sentenza prematura potenzjali dwar il-ħtija tal-persuni terzi kkonċernati, li tista’ tikkomprometti l-eżami ekwu tal-akkużi magħmula kontrihom fil-kuntest ta’ proċedura distinta (ara, f’dan is-sens, is-sentenza tal‑5 ta’ Settembru 2019, AH et (Preżunzjoni ta’ innoċenza), C‑377/18, EU:C:2019:670, punt 44; tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punt 63, u l-Qorti EDB, 27 ta’ Frar 2014, Karaman vs Il‑Ġermanja, CE:ECHR:2014:0227JUD001710310, punti 64 u 65).
87      Bħalma ġie rrilevat fil-punt 57 iktar ’il fuq, il-preżunzjoni ta’ innoċenza tapplika wkoll meta l-Kummissjoni tadotta suċċessivament, fir-rigward tal-istess akkordju uniku, żewġ deċiżjonijiet li jkollhom destinatarji differenti wara żewġ proċeduri distinti, jiġifieri, minn naħa, deċiżjoni meħuda fi tmiem proċedura ta’ riżolviment u intiża għall-impriżi li jkunu waslu għar-riżolviment u, min-naħa l-oħra, deċiżjoni meħuda fi tmiem proċedura ordinarja u indirizzata lill-impriżi l-oħra li jkunu pparteċipaw fl-akkordju (sentenzi tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punt 64, u tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, punt 88).
88      F’dan il-kuntest, il-Kummissjoni hija obbligata tikkonforma ruħha mal-obbligu ta’ motivazzjoni tal-atti ġuridiċi, stabbilit fit-tieni paragrafu tal-Artikolu 296 TFUE, li l-kontenut tiegħu għandu jippermetti lill-persuni kkonċernati li jkunu jafu r-raġunijiet li fuqhom hija bbażata d-deċiżjoni u lil awtorità ġudizzjarja li jkollha elementi suffiċjenti sabiex teżerċita l-istħarriġ tagħha fil-kuntest ta’ rikors (ara, b’analoġija, is-sentenza tas‑26 ta’ Novembru 2013, Groupe Gascogne vs Il‑Kummissjoni (C‑58/12 P, EU:C:2013:770, punt 37).
89      Bħalma tfakkar fil-punt 53 iktar ’il fuq, jista’ jkun oġġettivament neċessarju li l-Kummissjoni tindirizza, fid-deċiżjoni li ttemm il-proċedura ta’ riżolviment, ċerti fatti u aġir li jikkonċernaw parteċipanti fl-akkordju allegat li huma s-suġġett tal-proċedura ordinarja, mingħajr ma ebda waħda mill-allużjonijiet fir-rigward tagħhom jista’ jkollu natura definittiva fir-rigward tal-parteċipazzjoni tagħhom fl-aġir inkwistjoni.
90      Hija l-Kummissjoni li għandha tiżgura, fid-deċiżjoni li ttemm il-proċedura ta’ riżolviment, li tippreżerva d-dritt għall-preżunzjoni ta’ innoċenza tal-impriżi li rrifjutaw li jaslu għal riżolviment u li huma s-suġġett ta’ proċedura ordinarja. Fil-fatt, f’dan il-kuntest, ksur mill-Kummissjoni tad-dritt għall-preżunzjoni ta’ innoċenza tal-impriżi li ma waslux għal riżolviment, li jkollu l-effett li jikser id-drittijiet fundamentali tal-impriżi kkonċernati, jikkostitwixxi ksur suffiċjentement serju sabiex jivvizzja l-proċedura kollha li wasslet għall-adozzjoni tad-deċiżjoni li ttemm il-proċedura ordinarja (sentenza tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, punt 95).
91      Sabiex jiġi mistħarreġ ir-rispett tad-dritt għall-preżunzjoni ta’ innoċenza mill-Kummissjoni, il-qorti tal-Unjoni għandha tanalizza d-deċiżjoni li ttemm il-proċedura ta’ riżolviment u l-motivazzjoni tagħha kollha kemm hi u fid-dawl taċ-ċirkustanzi partikolari li fihom din tkun ġiet adottata. Fil-fatt, kull riferiment espliċitu, f’ċerti siltiet ta’ dik id-deċiżjoni, għan-nuqqas ta’ responsabbiltà tal-parteċipanti l-oħra fl-akkordju allegat jitlef is-sens tiegħu jekk siltiet oħra tal-imsemmija deċiżjoni jkunu jistgħu jinftiehmu bħala espressjoni prematura tar-responsabbiltà tagħhom (sentenzi tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punt 66, u tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, punt 90).
92      Għaldaqstant, għandu jiġi vverifikat, minn naħa, jekk il-Kummissjoni ħaditx il-prekawzjonijiet redazzjonali suffiċjenti fid-deċiżjoni ta’ riżolviment sabiex jiġi evitat ġudizzju prematur fir-rigward tal-parteċipazzjoni tar-rikorrenti fl-akkordju u, min-naħa l-oħra, jekk ir-riferimenti għal dawn tal-aħħar li jinsabu fl-imsemmija deċiżjoni kinux neċessarji (ara, f’dan is-sens, is-sentenzi tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punt 68, u tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, punt 219).
93      F’dan il-każ, mir-risposti bil-miktub tar-rikorrenti għall-miżuri ta’ organizzazzjoni tal-proċedura jsegwi li l-Qorti Ġenerali indirizzatilhom li dawn ma jikkontestawx il-prekawzjonijiet redazzjonali tal-Kummissjoni fid-deċiżjoni ta’ riżolviment, iżda jsostnu li l-imsemmija prekawzjonijiet kienu insuffiċjenti.
94      F’dan ir-rigward, għandu jiġi kkonstatat li, fil-premessa 4 tad-deċiżjoni ta’ riżolviment, il-Kummissjoni stabbilixxiet il-konvenzjoni tal-kitba “partijiet oħra fl-investigazzjoni” sabiex tagħmel riferiment b’mod konġunt għar-rikorrenti u għal Alcogroup. Sussegwentement, il-Kummissjoni ppreċiżat li l-“partijiet l-oħra fl-investigazzjoni” ma kinux id-destinatarji tad-deċiżjoni ta’ riżolviment u li din la kienet tistabbilixxi u lanqas tfittex li tistabbilixxi, anki b’mod preliminari, ir-responsabbiltà tagħhom minħabba l-parteċipazzjoni tagħhom fi kwalunkwe ksur. Hemmhekk huwa indikat ukoll li d-deskrizzjoni tal-aġir li jinvolvi l-“partijiet l-oħra fl-investigazzjoni” intużat biss sa fejn huwa neċessarju sabiex tiġi stabbilita r-responsabbiltà ta’ Abengoa.
95      Espressjonijiet simili oħra li jikkonċernaw il-“partijiet l-oħra fl-investigazzjoni” u l-assenza ta’ responsabbiltà tagħhom bħala konsegwenza tal-adozzjoni tad-deċiżjoni ta’ riżolviment iddaħħlu fil-premessi 41 u 49 ta’ dik id-deċiżjoni.
96      Permezz tar-riferimenti msemmija fil-punti 94 u 95 iktar ’il fuq, il-Kummissjoni wriet b’mod ċar li hija ma kinitx mitluba tiddeċiedi dwar ir-responsabbiltà tal-“partijiet l-oħra fl-investigazzjoni”, b’tali mod li hemm lok li jiġi kkonstatat li fil-fatt ittieħdu prekawzjonijiet fl-abbozzar fil-konfront tar-rikorrenti.
97      Madankollu, għandu jiġi vverifikat jekk siltiet oħra tad-deċiżjoni ta’ riżolviment jistgħux jinftiehmu bħala espressjoni prematura tar-responsabbiltà tar-rikorrenti, li tista’ tneħħi l-effettività tal-prekawzjonijiet fl-abbozzar meħuda mill-Kummissjoni, fis-sens tal-ġurisprudenza ċċitata fil-punt 91 iktar ’il fuq.
98      Konformement mal-punti 60 sa 63 tar-rikors, ir-riferimenti għall-“partijiet l-oħra fl-investigazzjoni” li jiżvelaw ksur tad-dritt tar-rikorrenti għall-preżunzjoni ta’ innoċenza huma b’mod partikolari dawk li jinsabu fil-premessi 33, 35, 46, 47, 53 sa 55 u 60 tad-deċiżjoni ta’ riżolviment kif ukoll fl-Artikolu 1 tad-dispożittiv tagħha.
99      F’dan ir-rigward, fl-ewwel lok, għandu jiġi rrilevat li r-riferimenti għall-“partijiet l-oħra fl-investigazzjoni” li jinsabu taħt it-taqsimiet li għandhom bħala suġġett id-deskrizzjoni tal-aġir li jikkostitwixxi ksur ta’ Abengoa, fosthom dawk li jinsabu fil-premessi 33 u 35 tad-deċiżjoni ta’ riżolviment, huma, skont l-għan tagħhom, ta’ natura purament deskrittiva tal-aġir kopert mid-deċiżjoni ta’ riżolviment f’dak li jirrigwarda Abengoa.
100    Barra minn hekk, ebda waħda mir-riferimenti ċċitati fil-punt 99 iktar ’il fuq ma timplika, la espliċitament u lanqas impliċitament, klassifikazzjoni ġuridika tal-aġir tar-rikorrenti, b’tali mod li dawn jistgħu jitqiesu li huma kompatibbli mal-ġurisprudenza ċċitata fil-punt 91 iktar ’il fuq.
101    Fit-tieni lok, għandhom jiġu analizzati r-riferimenti li jinsabu taħt it-taqsima dwar l-evalwazzjoni ġuridika tal-aġir ta’ Abengoa (“Legal assessment”) u, b’mod iktar preċiż, dawk li jinsabu fil-premessi 46, 47, 53 sa 55 u 60 tad-deċiżjoni ta’ riżolviment. Dawn l-allużjonijiet jinsabu fil-partijiet tad-deċiżjoni li tirrigwarda l-applikazzjoni, f’dan il-każ, tal-prinċipji relatati mal-Artikolu 101 TFUE u mal-Artikolu 53 tal-Ftehim ŻEE (punt 5.1.2, premessi 46 u 47 tad-deċiżjoni ta’ riżolviment), tal-prinċipji dwar l-eżistenza ta’ ksur uniku u kontinwu (punt 5.2.2, premessi 53 sa 55 tad-deċiżjoni ta’ riżolviment) u tal-prinċipji relatati mar-restrizzjoni tal-kompetizzjoni (punt 5.3.2, premessa 60 tad-deċiżjoni ta’ riżolviment).
102    F’dan ir-rigward, l-ewwel, għandu jitfakkar li, bħalma ġie kkonstatat fil-punt 57 iktar ’il fuq, l-użu ta’ proċedura “ibrida” mifruxa ma’ impriża waħda biss li tipparteċipa fil-proċedura ta’ riżolviment ma jimponix l-obbligu li jiġi konkluż li r-rikorrenti wettqu l-ksur previst mid-deċiżjoni ta’ riżolviment.
103    Barra minn hekk, bħalma jsegwi mill-ġurisprudenza ċċitata fil-punti 86, 87 u 89 iktar ’il fuq, l-indikazzjonijiet tal-impriżi li ma waslux għal riżolviment ma humiex, fihom infushom, problematiċi u jistgħu jirriżultaw oġġettivament neċessarji sabiex jiddeskrivu u jikklassifikaw il-parteċipazzjoni fl-akkordju tal-impriża li tasal għal riżolviment, sakemm dawn ma jwasslux għal imputazzjoni ta’ responsabbiltà prematura għall-parteċipanti fil-proċedura ordinarja.
104    F’dan il-kuntest, il-fatt li l-Kummissjoni tagħmel riferiment għar-rikorrenti u għal Alcogroup permezz tal-konvenzjoni ta’ kitba “il-partijiet l-oħra fl-investigazzjoni” jikkorrobora l-fatt li hija ma kellhiex l-intenzjoni li tikklassifika r-responsabbiltà tagħhom fir-rigward tal-aġir previst mid-deċiżjoni ta’ riżolviment (ara, f’dan is-sens, il-Qorti EDB, 17 ta’ Settembru 2024, C.O. vs Il‑Ġermanja, CE:ECHR:2024:0917JUD001667822, punt 68.
105    Barra minn hekk, għandu jiġi osservat li, kemm fil-verżjoni pubblika tad-deċiżjoni ta’ riżolviment inkwistjoni fil-kawża li tat lok għas-sentenza tat‑18 ta’ Marzu 2021, Pometon vs Il‑Kummissjoni (C‑440/19 P, EU:C:2021:214), kif ukoll f’dik inkwistjoni fil-kawża li tat lok għas-sentenza tat‑12 ta’ Jannar 2023, HSBC Holdings et vs Il‑Kummissjoni (C‑883/19 P, EU:C:2023:11), il-Kummissjoni kienet użat il-konvenzjoni ta’ kitba “partijiet” sabiex tindika l-impriżi kollha kkonċernati mill-investigazzjoni.
106    Min-naħa l-oħra, fid-deċiżjoni ta’ riżolviment inkwistjoni f’din il-kawża, il-Kummissjoni użat il-konvenzjoni ta’ kitba “il-partijiet l-oħra fl-investigazzjoni”, li tippermetti li ssir distinzjoni iktar ċara bejn l-allużjonijiet dwar id-destinatarju tal-imsemmija deċiżjoni u dawk dwar l-impriżi li ma waslux għal riżolviment. Barra minn hekk, id-deċiżjoni ta’ riżolviment ma tinkludi ebda riferiment espliċitu għar-rikorrenti fil-kuntest tad-deskrizzjoni tal-aġir li jikkostitwixxi ksur, kuntrarjament għall-premessi 26, 28, 29 u 31 tad-deċiżjoni ta’ riżolviment inkwistjoni fil-kawża li tat lok għas-sentenza tat‑18 ta’ Marzu 2021, Pometon vs Il‑Kummissjoni (C‑440/19 P, EU:C:2021:214).
107    It-tieni, anki jekk il-“partijiet l-oħra fl-investigazzjoni” jissemmew fil-parti ddedikata għall-klassifikazzjoni ġuridika tal-aġir ta’ Abengoa, mill-qari tad-deċiżjoni ta’ riżolviment ma jurix b’mod ċar il-pożizzjoni deċiża tal-Kummissjoni fir-rigward tal-parteċipazzjoni tar-rikorrenti fil-ksur inkwistjoni u tal-klassifikazzjoni ġuridika tal-aġir tagħhom kif ukoll tal-istabbiliment tar-responsabbiltà tagħhom għal dan il-ksur (ara, f’dan is-sens, is-sentenza tal‑10 ta’ Novembru 2017, Icap et vs Il‑Kummissjoni, T‑180/15, EU:T:2017:795, punti 259 u 260).
108    Fil-fatt, minn diversi elementi li jinsabu fid-deċiżjoni ta’ riżolviment, moqrija fid-dawl tal-prekawzjonijiet redazzjonali msemmija fil-punti 94 u 95 iktar ’il fuq, jirriżulta li:
–        hija biss Abengoa li għandha titqies responsabbli għall-ksur inkwistjoni fid-deċiżjoni ta’ riżolviment (premessa 25);
–        il-punt 4.1.2 tal-imsemmija deċiżjoni, taħt it-Titolu 4 ddedikat għad-deskrizzjoni tal-aġir, huwa intitolat “Abengoa’s behaviour in the MOC process” (l-imġiba ta’ Abengoa fil-proċess tal-MOC);
–        l-evalwazzjoni mwettqa taħt it-Titolu 5, li tirrigwarda l-klassifikazzjoni ġuridika tal-aġir ta’ Abengoa, tikkonċerna biss l-aġir tagħha (premessa 42);
–        hemm differenza ċara bejn l-aġir ta’ Abengoa u dak tal-“partijiet l-oħra fl-investigazzjoni”, peress li fih huwa ppreċiżat li Abengoa kkoordinat l-aġir tagħha mal-“partijiet l-oħra fl-investigazzjoni” (premessa 47), b’tali mod li huwa biss l-aġir tagħha stess (“[i]ts behaviour”), u mhux dak tal-“partijiet l-oħra fl-investigazzjoni”, li kellu l-karatteristiċi kollha ta’ ftehim jew ta’ prattika miftiehma (premessa 48); barra minn hekk, il-konklużjonijiet li jinsabu fil-premessa 49, moqrija fid-dawl tal-premessi 46 sa 48, jikkonċernaw esklużivament lil Abengoa u jinkludu, barra minn hekk, il-prekawzjoni redazzjonali addizzjonali li ġejja: “[a]s already stressed in recital (4) above, this Decision is only addressed to Abengoa and not to any other undertaking. In particular, this Decision does not establish or seek to establish, even on a preliminary basis, any liability of the other parties to the investigation for any participation in any infringement” (kif diġà ġie enfasizzat fil-premessa 4 iktar ’il fuq, din id-deċiżjoni hija indirizzata lil Abengoa biss u mhux lil kwalunkwe impriża oħra. B’mod partikolari, din id-deċiżjoni la tistabbilixxi u lanqas tfittex li tistabbilixxi, lanqas fuq bażi preliminari, ir-responsabbiltà tal-“partijiet l-oħra fl-investigazzjoni” minħabba l-parteċipazzjoni tagħhom fi kwalunkwe ksur);
–        il-kuntatti bilaterali mal-“partijiet l-oħra fl-investigazzjoni” intużaw minn Abengoa sabiex tkompli bl-aġir antikompetittiv tagħha, li jikkonsisti fil-koordinazzjoni tal-aġir tagħha mal-“partijiet l-oħra fl-investigazzjoni”, tfassil li juri l-fatt li l-Kummissjoni ma kellhiex l-intenzjoni li tikklassifika aġir differenti minn dak ta’ Abengoa (premessa 55);
–        għalkemm huwa kkonstatat, fil-premessa 60, li Abengoa kienet wettqet prattiki antikompetittivi flimkien mal-“partijiet l-oħra fl-investigazzjoni”, xorta jibqa’ l-fatt li, fil-frażi finali tal-imsemmija premessa, il-Kummissjoni sempliċement indikat li Abengoa biss irristrenġiet il-kompetizzjoni; barra minn hekk, il-konklużjoni misluta mill-Kummissjoni fil-premessa 61 tagħmel riferiment esklużivament għall-“aġir ta’ Abengoa”, kif deskritt fit-Taqsima 4.
109    Barra minn hekk, ir-riferiment għall-partijiet li ma waslux għal riżolviment fil-parti ddedikata għall-klassifikazzjoni ġuridika tal-aġir inkwistjoni diġà tqies, anki jekk impliċitament, bħala aċċettabbli mill-qorti tal-Unjoni (ara, f’dan is-sens, minn naħa, il-premessi 50 sa 55 tad-deċiżjoni ta’ riżolviment inkwistjoni fil-kawża li tat lok għas-sentenza tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, jiġifieri d-Deċiżjoni tal-Kummissjoni C(2014) 2074 final, u, min-naħa l-oħra, is-sentenza tal‑20 ta’ Diċembru 2023, Crédit agricole u Crédit agricole Corporate and Investment Bank vs Il‑Kummissjoni, T‑113/17, taħt appell, EU:T:2023:847, punt 96 (mhux ippubblikata), fir-rigward tal-premessi 53, 57 sa 59 tad-deċiżjoni ta’ riżolviment inkwistjoni fil-kawża li tat lok ukoll għas-sentenza tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, jiġifieri d-Deċiżjoni tal-Kummissjoni C(2013) 8512 final).
110    Fit-tielet lok, ir-riferiment għall-“partijiet l-oħra fl-investigazzjoni” fl-Artikolu 1 tad-dispożittiv tad-deċiżjoni ta’ riżolviment ma jikkostitwixxix dikjarazzjoni ċara li tgħid li l-imsemmija partijiet wettqu l-ksur inkwistjoni.
111    Fil-fatt, minn naħa, is-sempliċi riferiment għall-“partijiet l-oħra fl-investigazzjoni” fid-dispożittiv ma jimplikax il-komunikazzjoni ta’ informazzjoni li tikkonċernahom, fis-sens tal-ġurisprudenza ċċitata fil-punt 86 iktar ’il fuq. Bħalma tfakkar fil-punt 103 iktar ’il fuq, l-indikazzjonijiet tal-impriżi li ma waslux għal riżolviment ma humiex, fihom infushom, problematiċi u jistgħu jirriżultaw oġġettivament neċessarji sabiex jiddeskrivu u jikklassifikaw il-parteċipazzjoni fl-akkordju tal-impriża li tasal għal riżolviment, sakemm dawn ma jwasslux għal imputazzjoni ta’ responsabbiltà prematura għall-parteċipanti fil-proċedura ordinarja.
112    Min-naħa l-oħra, ir-riferiment għall-“partijiet l-oħra fl-investigazzjoni” fid-dispożittiv ma jimplikax, fih innifsu, sentenza prematura dwar il-ħtija tar-rikorrenti li tista’ tikkomprometti l-eżami ekwu tal-akkużi mressqa kontrihom fil-kuntest tal-proċedura ordinarja.
113    F’dan ir-rigward, għandu jiġi osservat li d-dispożittiv tad-deċiżjoni ta’ riżolviment jipproduċi effetti legali biss fir-rigward ta’ Abengoa, fil-kwalità tagħha ta’ destinatarja tal-imsemmija deċiżjoni.
114    Barra minn hekk, fl-Artikolu 1 tad-dispożittiv tad-deċiżjoni ta’ riżolviment, il-Kummissjoni tikkonkludi li kienet biss Abengoa li kisret ir-regoli applikabbli fil-qasam tal-akkordji.
115    Barra minn hekk, konformement mal-kontenut tad-dispożittiv tad-deċiżjoni ta’ riżolviment, Abengoa biss hija responsabbli għall-ksur inkwistjoni, bħalma jsegwi b’mod partikolari mill-Artikoli 2, 4 u 5 tal-imsemmija deċiżjoni.
116    Għalhekk, mid-dispożittiv tad-deċiżjoni ta’ riżolviment bl-ebda mod ma jsegwi li l-Kummissjoni kellha l-intenzjoni li tikklassifika l-aġir tal-“partijiet l-oħra fl-investigazzjoni” fir-rigward tal-parteċipazzjoni tagħhom fl-akkordju inkwistjoni.
117    Fir-raba’ lok, ċertament, il-portata ta’ wħud mir-riferimenti kkontestati, fosthom b’mod partikolari dawk inklużi fil-premessi 46, 53 sa 55 u 60 tad-deċiżjoni ta’ riżolviment, tista’ titqies li hija impreċiża fir-rigward tal-kwistjoni dwar jekk il-klassifikazzjoni ġuridika tagħhom testendix biss għall-aġir ta’ Abengoa, iżda wkoll għal dak tal-“partijiet l-oħra fl-investigazzjoni”.
118    Madankollu, ir-riferimenti għall-“partijiet l-oħra fl-investigazzjoni” fil-premessi msemmija iktar ’il fuq tad-deċiżjoni ta’ riżolviment, minkejja li jirrigwardaw il-klassifikazzjoni ġuridika tal-aġir ikkonstatat fil-konfront tal-parti li tkun waslet għal riżolviment, jiġifieri Abengoa, jikkostitwixxu, l-iktar l-iktar, żbalji tal-kitba, li fihom infushom ma jinvolvu ebda evalwazzjoni ċara, espliċita jew impliċita, fuq il-ħtija tal-partijiet li ma waslux għal riżolviment (ara, f’dan is-sens, is-sentenzi tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, punti 79 u 231, u tal‑20 ta’ Diċembru 2023, Crédit agricole u Crédit agricole Corporate and Investment Bank vs Il‑Kummissjoni, T‑113/17, taħt appell, EU:T:2023:847, punt 97 (mhux ippubblikata)).
119    Fil-fatt, minn naħa, l-eżami tal-eżistenza ta’ klassifikazzjoni ġuridika tal-aġir tar-rikorrenti fid-deċiżjoni ta’ riżolviment ma jistax sempliċement jikkonstata li l-“partijiet l-oħra fl-investigazzjoni” huma msemmija fil-parti ddedikata għall-klassifikazzjoni ġuridika tal-aġir ikkunsidrat kontra Abengoa (ara, f’dan is-sens, is-sentenza tat‑12 ta’ Jannar 2023, HSBC Holdings et vs Il‑Kummissjoni (C‑883/19 P, EU:C:2013:11, punt 231).
120    Min-naħa l-oħra, bħalma jsegwi mill-ġurisprudenza tal-Qorti Ewropea tad-Drittijiet tal-Bniedem, minkejja l-importanza tal-għażla tat-termini użati mill-awtoritajiet ikkonċernati, l-użu ta’ xi formulazzjonijiet mhux feliċi ma jistax, waħdu, ikun deċiżiv fir-rigward tal-eventwali konstatazzjoni tal-ksur tad-dritt għall-preżunzjoni ta’ innoċenza, fid-dawl tan-natura u tal-kuntest tal-proċedura kkonċernata (ara, f’dan is-sens, il-Qorti EDB, 27 ta’ Frar 2014, Karaman vs Il‑Ġermanja, CE:ECHR:2014:0227JUD001710310, punt 63, u l-Qorti EDB, 25 ta’ Novembru 2021, Mucha vs Is‑Slovakkja, CE:ECHR:2021:1125JUD006370319, punt 57).
121    Minn dan jirriżulta li, fid-dawl tal-motivazzjoni tagħhom u tal-kuntest tagħhom, ebda waħda mir-riferimenti għall-“partijiet l-oħra fl-investigazzjoni” inklużi fid-deċiżjoni ta’ riżolviment ma tista’ tinftiehem bħala dikjarazzjoni ċara li timplika l-espressjoni prematura tal-ħtija tar-rikorrenti.
122    Konsegwentement, għandu jiġi konkluż li l-prekawzjonijiet fl-abbozzar meħuda mill-Kummissjoni ma tneħħielhomx is-sens tagħhom u għandhom, fid-dawl tal-kontenut tagħhom (ara l-punt 91 iktar ’il fuq), jitqiesu li huma suffiċjenti.
123    Barra minn hekk, għandu jiġi analizzat jekk il-Kummissjoni kkomunikatx iktar informazzjoni dwar l-involviment tar-rikorrenti milli kien neċessarju għall-finijiet tal-istabbiliment tar-responsabbiltà ta’ Abengoa.
124    F’dan ir-rigward, għandu jiġi kkonstatat li ebda wieħed mir-riferimenti kkontestati ma jiddeskrivi jew jikkwalifika b’mod individwali l-aġir tar-rikorrenti.
125    L-uniċi riferimenti individwali li jikkonċernaw lir-rikorrenti inklużi fid-deċiżjoni ta’ riżolviment huma dawk li jinsabu fil-premessi 4, 13, 18, 24 u 40 ta’ dik id-deċiżjoni, li jirrigwardaw, essenzjalment, id-deskrizzjoni tal-proċedura ta’ riżolviment u li l-kontenut tagħhom ma ġiex ikkontestat mir-rikorrenti fir-rigward tal-ksur tad-dritt tagħhom għall-preżunzjoni ta’ innoċenza.
126    Min-naħa l-oħra, ir-riferimenti kkontestati tal-“partijiet l-oħra fl-investigazzjoni” fid-deċiżjoni ta’ riżolviment, inklużi dawk imsemmija fil-punt 101 iktar ’il fuq, saru, mingħajr eċċezzjoni, b’mod konġunt ma’ Abengoa, peress li din hija ppreżentata bħala s-suġġett prinċipali tal-aġir li jikkostitwixxi ksur. Għalhekk, l-imsemmija referenzi jintużaw biss sabiex jiddeskrivu u jikklassifikaw l-aġir ta’ Abengoa u għalhekk jistgħu jitqiesu bħala oġġettivament neċessarji għal dan l-għan.
127    F’dan il-kuntest, huwa preċiżament il-fatt li l-ksur li huwa s-suġġett tad-deċiżjoni ta’ riżolviment jimplika neċessarjament aġir kollettiv li jippermetti li tiġi ġġustifikata n-neċessità tar-riferimenti għall-“partijiet l-oħra fl-investigazzjoni” (ara, f’dan is-sens, il-Qorti EDB, 17 ta’ Settembru 2024, C.O. vs Il‑Ġermanja, CE:ECHR:2024:0917JUD001667822, punt 63; ara wkoll, b’analoġija, is-sentenza tal‑5 ta’ Settembru 2019, AH et (Preżunzjoni ta’ innoċenza), C‑377/18, EU:C:2019:670, punt 47).
128    L-istess japplika fir-rigward tar-riferiment għall-“partijiet l-oħra għall-investigazzjoni” fid-dispożittiv tad-deċiżjoni ta’ riżolviment.
129    F’dan ir-rigward, għandha ssir distinzjoni bejn il-kawża inkwistjoni u dawk li taw lok għas-sentenzi tat‑18 ta’ Marzu 2021, Pometon vs Il‑Kummissjoni (C‑440/19 P, EU:C:2021:214), u tat‑12 ta’ Jannar 2023, HSBC Holdings et vs Il‑Kummissjoni (C‑883/19 P, EU:C:2023:11), li fihom id-deċiżjonijiet ta’ riżolviment ma kinux jinkludu fid-dispożittiv tagħhom indikazzjonijiet tal-partijiet li ma waslux għal riżolviment. F’dan il-każ, Abengoa biss ipparteċipat fir-riżolviment, b’tali mod li kien iktar neċessarju li jissemmew il-“partijiet l-oħra fl-investigazzjoni” sabiex tkun tista’ tikklassifika l-aġir li jikkostitwixxi ksur kopert mid-deċiżjoni ta’ riżolviment fir-rigward ta’ Abengoa li kienet iddeċidiet li tasal għal riżolviment.
130    Fi kwalunkwe każ, il-kwistjoni dwar jekk il-Kummissjoni kisritx id-dritt tar-rikorrenti għall-preżunzjoni ta’ innoċenza tiddependi mid-deċiżjonijiet ta’ riżolviment speċifiċi għal kull każ, inkluż mill-motivazzjoni tagħhom, kif ukoll miċ-ċirkustanzi partikolari li ġew adottati fihom (sentenza tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punt 86).
131    Issa, fid-dawl tal-motivazzjoni tagħhom u tal-kuntest tagħhom, ir-riferimenti għall-“partijiet l-oħra fl-investigazzjoni” inklużi fis-siltiet ikkontestati tad-deċiżjoni ta’ riżolviment jirriżultaw oġġettivament neċessarji għad-deskrizzjoni tal-oriġini tal-akkordju kollu kemm hu.
132    Għaldaqstant, l-argumenti mressqa mir-rikorrenti insostenn tat-tieni parti tal-ewwel motiv ma jistgħux jintlaqgħu u għandhom jiġu miċħuda.
133    Mill-kunsiderazzjonijiet preċedenti kollha jirriżulta li l-ewwel motiv għandu jiġi miċħud kollu kemm hu bħala infondat.
Fuq it-tieni motiv, ibbażat fuq il-ksur tar-rekwiżit ta’ imparzjalità
134    Ir-rikorrenti, sussidjarjament, isostnu li l-għażla ta’ proċedura “ibrida” mifruxa u l-adozzjoni qabel l-għeluq tal-proċedura ordinarja ta’ deċiżjoni ta’ riżolviment għal Abengoa kkompromettew l-imparzjalità tal-Kummissjoni u kisru d-drittijiet tad-difiża tagħhom.
135    L-ewwel, l-adozzjoni minn qabel tad-deċiżjoni ta’ riżolviment obbligat lill-Kummissjoni tikkonstata r-responsabbiltà ta’ mill-inqas impriża oħra.
136    It-tieni, fiċ-ċirkustanzi msemmija fil-punt 135 iktar ’il fuq, huwa impossibbli “li jiġi eskluż kull dubju leġittimu”, konformement mal-ġurisprudenza, fir-rigward tal-kapaċità tal-Kummissjoni li tosserva imparzjalità oġġettiva dwar il-kwistjoni tal-parteċipazzjoni tar-rikorrenti fl-aġir antikompetittiv kopert mid-deċiżjoni ta’ riżolviment. Għal din ir-raġuni, il-Kummissjoni ma setgħetx tosserva l-prinċipju msejjaħ ta’ “tabula rasa”.
137    It-tielet, ir-rikorrenti jsostnu li r-raġunament segwit mill-Kummissjoni f’diversi siltiet tad-Deċiżjoni kkontestata, b’mod partikolari fil-premessi 556, 557 u 560, kif ukoll matul ċerti skambji magħhom matul il-proċedura ordinarja kollha juri dan in-nuqqas ta’ imparzjalità.
138    Fl-aħħar, ir-raba’ nett, ir-rikorrenti jargumentaw li l-affermazzjonijiet tal-Kummissjoni dwar l-imparzjalità tagħha huma ineffettivi u, fi kwalunkwe każ, ftit konvinċenti, u jiċħdu l-argument tagħha bbażat fuq il-fatt li l-bona fide tagħha għandha tiġi preżunta u jfakkru li, skont il-ġurisprudenza, huwa biżżejjed li jkun hemm dubji leġittimi dwar l-imparzjalità tagħha.
139    Il-Kummissjoni tikkontesta l-argumenti tar-rikorrenti.
140    F’dan ir-rigward, għandu jitfakkar li l-Kummissjoni hija obbligata tirrispetta, matul il-proċedura amministrattiva, id-drittijiet fundamentali tal-impriżi kkonċernati. F’dan ir-rigward, il-prinċipju ta’ imparzjalità, li jaqa’ taħt id-dritt għal amministrazzjoni tajba, għandu jiġi distint mill-preżunzjoni ta’ innoċenza (sentenzi tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, punt 76, u tal‑1 ta’ Frar 2024, Scania et vs Il‑Kummissjoni, C‑251/22 P, EU:C:2024:103, punt 69).
141    Id-dritt għal amministrazzjoni tajba, stabbilit fl-Artikolu 41 tal-Karta, jipprevedi li kull persuna għandha d-dritt, b’mod partikolari, li dak kollu li jirrigwardaha jiġi ttrattat b’mod imparzjali mill-istituzzjonijiet tal-Unjoni. Dan ir-rekwiżit ta’ imparzjalità jkopri, minn naħa, l-imparzjalità suġġettiva, fis-sens li ebda membru tal-istituzzjoni kkonċernata li jkun responsabbli għall-każ ma għandu juri li ħa pożizzjoni jew li għandu preġudizzju personali u, min-naħa l-oħra, l-imparzjalità oġġettiva, fis-sens li dik l-istituzzjoni għandha toffri garanziji suffiċjenti sabiex jiġi eskluż f’dan ir-rigward kull dubju leġittimu (sentenzi tat‑12 ta’ Jannar 2023, HSBC Holdings et vs Il‑Kummissjoni, C‑883/19 P, EU:C:2023:11, punt 77, u tal‑1 ta’ Frar 2024, Scania et vs Il‑Kummissjoni, C‑251/22 P, EU:C:2024:103, punt 70).
142    F’dan il-każ, huwa biss il-kunċett ta’ “imparzjalità oġġettiva” li huwa s-suġġett tat-tieni motiv.
143    Fir-rigward tal-kunċett ta’ “imparzjalità oġġettiva”, il-Qorti tal-Ġustizzja speċifikat li, sabiex jintwera li l-organizzazzjoni tal-proċedura amministrattiva ma toffrix garanziji suffiċjenti sabiex jiġi eskluż kull dubju leġittimu dwar eventwali preġudizzju, ma huwiex meħtieġ li tiġi stabbilita l-eżistenza ta’ nuqqas ta’ imparzjalità. Huwa suffiċjenti li jkun jeżisti dubju leġittimu u li dan ma jkunx jista’ jitneħħa (ara, f’dan is-sens, is-sentenzi tas‑27 ta’ Marzu 2019, August Wolff u Remedia vs Il‑Kummissjoni, C‑680/16 P, EU:C:2019:257, punt 37, u tal‑21 ta’ Ottubru 2021, Il‑Parlament vs UZ, C‑894/19 P, EU:C:2021:863, punt 54).
144    F’dan ir-rigward, għandu jiġi kkonstatat qabel kollox li r-rikorrenti ma jqajmu ebda ksur tad-drittijiet tad-difiża tagħhom awtonomu minn dak li huma jinvokaw abbażi tad-dmir ta’ imparzjalità.
145    Fil-fatt, bħalma jsegwi mis-sottomissjonijiet bil-miktub, mit-tweġibiet għall-miżuri ta’ organizzazzjoni tal-proċedura u mis-sottomissjonijiet orali, ir-rikorrenti jqisu li l-ksur mill-Kummissjoni tad-drittijiet tad-difiża tagħhom jirriżulta mill-ksur, minn din tal-aħħar, tad-dmir tagħha ta’ imparzjalità.
146    Għaldaqstant, konformement mal-ġurisprudenza ċċitata fil-punt 141 iktar ’il fuq, għandu jiġi eżaminat jekk l-argument tar-rikorrenti jippermettix li jiġi konkluż li jeżistu dubji leġittimi dwar eventwali preġudizzju min-naħa tal-Kummissjoni fir-rigward tal-ħtija tagħhom fir-rigward tal-ksur inkwistjoni.
147    Fl-ewwel lok, għandu jiġi miċħud l-argument tar-rikorrenti li l-fatt li d-deċiżjoni ta’ riżolviment kienet indirizzata esklużivament lil impriża waħda kien jimplika li l-Kummissjoni kellha tikkonkludi li mill-inqas waħda mill-“partijiet l-oħra fl-investigazzjoni” kienet ipparteċipat fil-ksur, sabiex jiġi evitat li tintilef il-loġika legali u l-bażi legali li fuqhom kienet ibbażata d-deċiżjoni ta’ riżolviment.
148    Bħalma jsegwi mill-ġurisprudenza ċċitata fil-punt 58 iktar ’il fuq, fil-kuntest tal-proċedura ordinarja, il-Kummissjoni hija marbuta biss bid-dikjarazzjoni tal-oġġezzjonijiet u għandha l-obbligu li tieħu inkunsiderazzjoni l-elementi ġodda miġjuba għall-għarfien tagħha matul din l-aħħar proċedura.
149    Fil-fatt, bħalma ġie rrilevat fil-punt 60 iktar ’il fuq, l-adozzjoni ta’ deċiżjonijiet ta’ riżolviment ma kkundizzjonatx ir-riżultat tal-proċedura ordinarja, b’tali mod li xejn ma kien jipprekludi lill-Kummissjoni milli tadotta deċiżjoni simili għal dik li tikkonċerna lil Alcogroup fir-rigward tar-rikorrenti, wara l-eżami tal-provi mdaħħla fil-fajl fil-kuntest tal-proċedura ordinarja, u dan anki wara l-għeluq ta’ din il-proċedura fir-rigward ta’ Alcogroup.
150    Għaldaqstant, huwa b’mod żbaljat li r-rikorrenti jsostnu li d-deċiżjoni ta’ riżolviment kienet titlef il-loġika legali tagħha u l-bażi legali tagħha li kieku l-Kummissjoni ma kinitx iddikjarat il-ħtija tagħhom fid-Deċiżjoni kkontestata.
151    L-istess japplika fir-rigward tal-argument li l-interess tal-Kummissjoni li tipproteġi l-attrattività tal-mekkaniżmu ta’ riżolviment jipprova l-assenza ta’ imparzjalità oġġettiva tagħha fil-kuntest tal-proċedura inkwistjoni f’dan il-każ.
152    Tali argument, ifformulat b’mod astratt u bbażat fuq l-interpretazzjoni tar-rikorrenti dwar l-interessi tal-Kummissjoni fl-implimentazzjoni tal-politika tal-kompetizzjoni, ma jistax jintlaqa’, għaliex ma jippermettix, fih innifsu, li jiġi kkonstatat li l-organizzazzjoni tal-proċedura inkwistjoni f’din il-kawża ma toffrix garanziji suffiċjenti sabiex jiġi eskluż kull dubju leġittimu dwar eventwali preġudizzju.
153    Fit-tieni lok, għandu jiġi miċħud l-argument li r-raġunament segwit mill-Kummissjoni f’diversi siltiet tad-Deċiżjoni kkontestata kif ukoll waqt ċerti skambji mar-rikorrenti matul il-proċedura ordinarja kien ta’ natura li juri n-nuqqas ta’ imparzjalità ta’ dik l-istituzzjoni.
154    Skont ir-rikorrenti, mill-premessi 556 u 557 tad-Deċiżjoni kkontestata jsegwi li l-eżami mwettaq mill-Kummissjoni kellu l-għan li jiġġustifika aġir antikompetittiv li hija kienet tqis bħala diġà stabbilit legalment. Huwa prova ta’ dan ir-raġunament ċirkulari li jinsab fil-premessa 560 tal-imsemmija deċiżjoni, li fiha l-Kummissjoni telqet mill-premessa li huma kkoordinaw maż-żewġ impriżi l-oħra suġġetti għall-investigazzjoni bl-għan li jżidu, iżommu jew jimpedixxu b’mod artifiċjali t-tnaqqis tal-livell tal-indiċijiet ta’ referenza tal-etanol ippubblikati minn S & P Global Platts.
155    F’dan ir-rigward, huwa biżżejjed li jiġi kkonstatat li r-rikorrenti ma kkontestawx id-determinazzjoni tal-fatti magħmula fid-Deċiżjoni kkontestata u lanqas il-konklużjonijiet misluta mill-analiżi legali mwettqa fir-rigward tagħhom f’dik l-istess deċiżjoni.
156    Fil-fatt, ma huwiex possibbli li tintlaqa’ l-allegazzjoni tar-rikorrenti li “l-punt tat-tluq” tal-analiżi tal-Kummissjoni kien il-ħtija tagħhom, peress li din l-allegazzjoni bl-ebda mod ma tikkontesta s-solidità u l-fondatezza tad-Deċiżjoni kkontestata.
157    Fi kwalunkwe każ, l-argumenti tar-rikorrenti dwar il-kontenut tad-Deċiżjoni kkontestata ma jistgħux jintlaqgħu.
158    Minn naħa, fil-premessi 556 u 557 tad-Deċiżjoni kkontestata, il-Kummissjoni tindika li wettqet analiżi kompleta tas-suq tal-etanol kif ukoll tal-funzjonament tal-indizji ta’ referenza tal-prezzijiet imfassal u ppubblikati minn S&P Global Platts, bħalma jsegwi mit-Titolu 2 ta’ dik id-deċiżjoni, intitolat “L-industrija tal-etanol” (premessi 6 sa 86 tad-Deċiżjoni kkontestata). Din l-analiżi serviet bħala bażi għad-deskrizzjoni tal-aġir li jikkostitwixxi ksur li tinsab fl-argumenti tat-Titolu 5 tal-imsemmija deċiżjoni (premessi 213 sa 401), li l-provi analizzati tagħha kienu jinsabu fil-punt 5.2 ta’ dik id-deċiżjoni (“Kronoloġija tal-perijodu tal-ksur [tar-rikorrenti]”, premessi 254 sa 390 tad-Deċiżjoni kkontestata) u li l-konklużjonijiet tagħha ddaħħlu fil-punti 5.3 (“Konklużjonijiet dwar il-provi”, premessi 391 sa 393 tad-Deċiżjoni kkontestata) u 5.4 tad-Deċiżjoni kkontestata (“Konklużjonijiet ibbażati fuq id-data ta’ Platts”, premessi 394 sa 401 tad-Deċiżjoni kkontestata).
159    Għalhekk, ebda waħda mill-premessi msemmija fil-punt 158 iktar ’il fuq ma turi li l-punt ta’ tluq tal-analiżi tal-Kummissjoni kien il-ħtija tar-rikorrenti. Min-naħa l-oħra, dawn il-premessi jixhdu l-livell ta’ dettall tal-analiżi mwettqa minn dik l-istituzzjoni fir-rigward tal-parteċipazzjoni ta’ dawn tal-aħħar fl-akkordju.
160    L-istess japplika fir-rigward, min-naħa l-oħra, tal-premessa 560 tad-Deċiżjoni kkontestata, li fiha l-Kummissjoni tanalizza l-aġir ikkoordinat tar-rikorrenti mal-“partijiet l-oħra fl-investigazzjoni” abbażi tal-evalwazzjonijiet inklużi fil-premessi 470 sa 474 ta’ dik l-istess deċiżjoni, ibbażati fuq sensiela ta’ indizji sostanzjali u probatorji (ara, bħala eżempju, il-premessi 472 u 473 tad-Deċiżjoni kkontestata), u mhux, bħalma jsostnu r-rikorrenti, fuq preġudizzju fir-rigward tal-ħtija tagħhom.
161    Konsegwentement, l-argumenti mressqa mir-rikorrenti ma jurux li l-Kummissjoni ma organizzatx il-proċedura amministrattiva b’mod li toffri garanziji suffiċjenti sabiex teskludi kull dubju leġittimu dwar eventwali preġudizzju.
162    Tali konklużjoni ma tistax tiġi invalidata bit-teħid inkunsiderazzjoni tal-ġurisprudenza li tirriżulta mis-sentenza tal‑14 ta’ Marzu 2024, D & A Pharma vs Il‑Kummissjoni u EMA (C‑291/22 P, EU:C:2024:228). Skont ir-rikorrenti, din il-ġurisprudenza tippermetti li jiġi konkluż li ma huwiex il-kompitu tagħhom li jipprovaw l-eżistenza ta’ parzjalità tal-Kummissjoni, iżda hija l-Qorti Ġenerali li għandha tevalwa, fid-dritt, jekk l-approċċ adottat mill-Kummissjoni jqajjimx dubji leġittimi dwar l-imparzjalità tagħha.
163    Skont il-ġurisprudenza msemmija iktar ’il fuq, ma jistax jiġi meħtieġ mill-persuni li l-każijiet tagħhom huma ttrattati minn istituzzjoni, korp jew organu tal-Unjoni, li huma jipproduċu, insostenn tal-argument tagħhom li r-rekwiżit ta’ imparzjalità oġġettiva ma ġiex osservat matul proċedura amministrattiva tal-Unjoni, il-prova ta’ indizji konkreti ta’ parzjalità (sentenza tal‑14 ta’ Marzu 2024, D & A Pharma vs Il‑Kummissjoni u EMA, C‑291/22 P, EU:C:2024:228, punti 77 u 80).
164    Madankollu, fid-dawl tal-konklużjoni li tinsab fil-punt 161 iktar ’il fuq, il-ġurisprudenza invokata mir-rikorrenti ma hijiex applikabbli f’dan il-każ, fejn l-assenza ta’ imparzjalità oġġettiva tal-Kummissjoni ma ġietx stabbilita, u fejn minn ebda element tal-proċess ippreżentat għall-evalwazzjoni tal-Qorti Ġenerali ma jsegwi li l-proċedura amministrattiva ma ġietx organizzata b’mod li toffri garanziji suffiċjenti sabiex jiġi eskluż kull dubju leġittimu dwar eventwali preġudizzju.
165    Minn dan isegwi li t-tieni motiv għandu jiġi miċħud bħala infondat. Konsegwentement, ir-rikors għandu jiġi miċħud kollu kemm hu.
Fuq l-ispejjeż
166    Skont l-Artikolu 134(1) tar-Regoli tal-Proċedura tal-Qorti Ġenerali, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu.
167    Peress li r-rikorrenti tilfu, hemm lok li dawn jiġu kkundannati jbatu, minbarra l-ispejjeż tagħhom stess, dawk sostnuti mill-Kummissjoni, kif mitlub minn din tal-aħħar.
Għal dawn il-motivi,
IL-QORTI ĠENERALI (It-Tielet Awla, komposta minn ħames Imħallfin)
taqta’ u tiddeċiedi:
1)      Ir-rikors huwa miċħud.
2)      Lantmännen ek för u Lantmännen Biorefineries AB huma kkundannati jbatu l-ispejjeż rispettivi tagħhom kif ukoll dawk sostnuti mill-Kummissjoni Ewropea.
Škvařilová-Pelzl
Nõmm
Steinfatt
Kukovec
Meyer
Mogħtija f’qorti bil-miftuħ fil-Lussemburgu, fil‑21 ta’ Jannar 2026.
Firem
*      Lingwa tal-kawża: l-Ingliż.